**PARTEA II**

**Secțiunea “Condiții Generale”**

# DEFINIŢII

## În prezentul *Contract*, următorii termeni vor fi interpretați astfel:

1. ***Achizitor şi Contractant*** - *Părţile* contractante, aşa cum sunt acestea numite în prezentul *Contract*;
2. ***Act Adiţional*** - document care modifică termenii şi condiţiile prezentului *Contract de achiziție publică de lucrări*, în condițiile *Legii 98/2016*;
3. ***Amplasamentul Lucrării*** - locul unde *Contractantul* execută *Lucrarea*/*Lucrările*;
4. ***Asigurare*** - formă de protecție în baza unui acord încheiat între o persoană fizică sau juridică, numită asigurat, care cedează anumite riscuri unei persoane juridice, numită asigurător, alături de o sumă de bani denumită primă de asigurare, urmând ca, în situația producerii evenimentelor respective, asigurătorul să îl despăgubeasca pe asigurat în baza documentului eliberat de asigurator, prin care se certifică încheierea unui contract de asigurare/unei polițe de asigurare sau a unui astfel de document în care sunt indicate, cel puțin: perioada de plată a primelor, condițiile de asigurare în care este încheiată polița și perioada de valabilitate a acesteia, încheiată astfel cum este solicitat de către *Achizitor* prin Documentația de Atribuire;
5. ***Caiet de Sarcini*** - Anexa 1 la prezentul *Contract*, care include obiectivele, sarcinile şi specificaţiile, caracteristicile *Lucrărilor* descrise în mod obiectiv, într-o manieră corespunzătoare îndeplinirii necesităţii *Achizitorului*, menţionând, după caz, metodele şi resursele care urmează să fie utilizate de către *Contractant* şi/sau *Lucrările* care trebuie executate, finalizate și predate de către *Contractant,* inclusiv nivelurile de calitate, performanță, protecție a mediului, sănătate publică sau siguranță și altele asemenea, astfel cum pot fi/sunt precizate în mod expres în Secțiunea *”Condiții Specifice”*, după caz, precum și cerințe aplicabile *Contractantului* în ceea ce privește informațiile și documentele care trebuie puse la dispoziția *Achizitorului;*
6. ***Cesiune*** - înţelegere *scrisă* prin care *Contractantul* transferă unei terţe părți, în condițiile *Legii 98/2016*, drepturile şi/sau obligaţiile deţinute prin prezentul *Contract* sau parte din acestea;
7. ***Conflict de interese*** - orice eveniment influenţând capacitatea *Contractantului* de a exprima o opinie profesională obiectivă şi imparţială sau care îl împiedică pe acesta, în orice moment, să acorde prioritate intereselor *Achizitorului*, orice motiv în legătură cu posibile contracte în viitor sau în conflict cu alte angajamente, trecute sau prezente, ale *Contractantului*. Aceste restricţii sunt, de asemenea, aplicabile oricăror *Subcontractanţi*, acţionând sub autoritatea şi controlul *Contractantului*, în condițiile *Legii 98/2016*, în cazul în care este aplicabil;
8. ***Construcție*** - clădire sau rezultatul unui ansamblu de lucrări de construcții de clădiri ori lucrări de geniu civil sau lucrare specială de construcții, respectiv orice lucrare de inginerie civilă, a cărei realizare constă în orice structură fixată în sau pe pământ, concepută şi executată astfel încât să poată îndeplini ori menține, prin ea însăși, unele funcții tehnice, economice, sociale sau ecologice, indiferent de specificul, importanța, categoria şi clasa de importanță, inclusiv *Utilajele*, *Echipamentele* şi *Instalațiile* tehnologice şi funcționale aferente;
9. ***Contract*** - prezentul *Contract de achiziție publică de Lucrări* cu titlu oneros, asimilat, potrivit *Legii*, actului administrativ, încheiat *în scris*, între *Achizitor* şi *Contractant*, care are ca obiect execuția de *Lucrări*.

*Contractul* este format din:

* PARTEA I - formularul-cadru ***Contact*** și
* PARTEA II: **Secțiunea *”Condiții Generale”*** și **Secțiunea *”Condiții Specifice”*** precum și
* **anexele** astfel cum sunt menționate la Art. IV – Documentele *Contractului* din formularul-cadru *Contract*.

Secțiunea **”*Condiții Generale*”** cuprinde prevederi contractuale generale, specifice contractelor de lucrări, stabilind clauzele administrative, finaciare, juridice și tehnice care vor guverna prezentul *Contract*, în măsura în care asemenea clauze nu sunt modificate prin Secțiunea ***”Condiții Specifice”*** ale prezentului *Contract* și cu respectarea prevederilor legislației în materia achizițiilor publice precum și a celorlalte prevederi legale în vigoare în România.

Secțiunea ***”Condiții Specifice”*** cuprinde prevederi contractuale suplimentare, amendamente și/sau derogări de la prezentele *”Condiții Generale”* precum și alte clauze specifice ale prezentului *Contract*, astfel cum sunt stabilite de către *Achizitor* în *Documentația de Atribuire* sau astfel cum sunt stabilite în situațiile în care *”Condițiile Specifice”* se stabilesc pe baza informațiilor din *Oferta* declarată câștigătoare, în condițiile legii;

1. ***Contract de Subcontractare*** - acordul încheiat *în scris* între *Contractant* și un terț ce dobândește calitatea de *Subcontractant*, în condițiile *Legii 98/2016*, prin care *Contractantul* subcontractează *Subcontractantului* partea din *Contract* în conformitate cu prevederile prezentului *Contract*, dacă este cazul;
2. ***Cost*** - toate cheltuielile efectuate sau care urmează să fie efectuate de către *Contractant*, în legătură cu executarea prezentului *Contract*, indiferent dacă sunt efectuate pe sau în afara *Șantierului*, inclusiv cheltuielile indirecte sau costuri similare, dar care nu includ profitul;
3. ***Dată de începere a Lucrărilor*** - data stabilită pentru începerea *Lucrărilor* astfel cum este precizată la clauza 4.1.(a) din prezentul *Contract*;
4. **Defecțiune/Defecțiuni** - execuția de slabă calitate sau deficiențe care încalcă siguranța, calitatea sau cerințele tehnice și/sau profesionale prevăzute de prezentul *Contract* și/sau de *Legea aplicabilă* și/sau care fac rezultatele execuției de *Lucrări* necorespunzătoare scopurilor acestora, astfel cum sunt prevăzute în prezentul *Contract* și/sau de *Legea* aplicabilă precum și orice abatere de la cerințele și de la obiectivele stabilite în *Caietul de Sarcini*. *Defecțiunile* includ atât viciile aparente cât și viciile ascunse ale *Lucrărilor* care fac obiectul prezentului *Contract*;
5. ***Dispoziţie*** – ordin/instrucțiune, document *scris(ă)*, emis(ă) de *Achizitor* pentru a completa și/sau modifica prevederile prezentului *Contract* cu respectarea prevederilor acestuia și în limitele *Legii 98/2016* și a *normelor de aplicare* a acesteia;
6. ***Documentele Achizitorului*** - toate și fiecare dintre documentele necesare în mod direct sau implicit prin natura *Lucrărilor* care fac obiectul prezentului *Contract*, inclusiv, dar fără a se limita la: planuri, regulamente, specificații, planșe, desene, schițe, modele, manuale, programe și date informatice, calcule și rapoarte precum și orice documente tehnice, după caz, furnizate de *Achizitor* și necesare *Contractantului* în vederea realizării obiectului prezentului *Contract*;
7. ***Documentele Contractantului*** - toate datele, documentele, rapoartele incluse în cerințele *Achizitorului*, care sunt colectate și/sau pregătite de *Contractant* în legătură cu *Lucrările* executate și se află în custodia și grija *Contractantului* până la data preluării acestora de către *Achizitor* și care includ, dar fără a se limita la: documente, certificate, avize și acorduri care trebuie pregătite sau obținute de către *Contractant*, documente necesare pentru satisfacerea tuturor condițiilor impuse de aprobări, planuri, regulamente, specificații, planșe, desene, schițe, modele, manuale, programe și date informatice, software, calcule și rapoarte precum și orice documente tehnice, după caz, așa cum sunt acestea descrise în *Caietul de Sarcini*;
8. ***Durata de Execuție a obiectivului/obiectivelor de investiții/Lucrărilor*** - perioada, exprimată în ani/luni/zile, calculată de la data de începere a *Lucrărilor*, astfel cum a fost comunicată *Contractantului* de către *Achizitor*, și până la accepatrea *Lucrărilor* prin *Proces-Verbal de Recepție la Terminarea Lucrărilor*, referitoare la timpul necesar finalizării *Lucrărilor* sau a unei/unor părți ale acestora, după caz, astfel cum este stabilită la clauza 4.1.(b) din prezentul *Contract*, inclusiv prelungirile conform clauzelor stabilite la 4.7.(a) din prezentul *Contract* și conform *Graficului general de realizare a investiției publice (fizic și valoric)* aprobat;
9. ***Echipamente*** – aparate/instalații și altele asemenea, care fac sau vor face parte dincadrul *Lucrărilor permanente*;
10. ***Finalizare/Ajungere la termen*** este atunci când *Contractantul*:
11. a executat toate *Lucrările* și a prezentat toate documentele, astfel cum este stabilit prin prezentul *Contract și cu respectarea* *Graficului general de realizare a investiției publice (fizic și valoric)* acceptat,
12. a remediat eventualele *Defecțiuni/Vicii* care nu ar fi permis utilizarea *Lucrărilor* de către *Achizitor*, în vederea obținerii beneficiilor anticipate și îndeplinirii obiectivelor comunicate prin *Caietul de Sarcini*;
13. ***Forţă majoră*** - eveniment independent de controlul *Părților*, care nu se datorează greșelii sau vinei acestora, care nu putea fi prevăzut în momentul încheierii prezentului *Contract* și care face imposibilă îndeplinirea obligațiilor de către una dintre *Părți* și include calamități, greve, sau alte perturbări ale activității industriale, acțiuni ale unui inamic public, războaie, fie declarate sau nu, blocade, insurecții, revolte, epidemii, alunecări de teren, cutremure, furtuni, trăsnete, inundații, deversări, turbulențe civile, explozii și orice alte evenimente similare imprevizibile, mai presus de controlul *Părților* și care nu ar putea fi evitate prin luarea măsurilor corespunzătoare de diligență*;*
14. ***Grafic de facturare și de efectuare a plăților*** – documentul referitor la planificarea prin care se stabilește/stabilesc termenul/termenele în care este/sunt efectuată(e) facturarea de către *Contractant* și plata/plățile de către *Achizitor*, astfel cum este inclus în *Propunerea Financiară* și actualizat pe parcurcul derulării prezentului *Contract* și acceptat de către *Achizitor*;
15. ***Grafic general de realizare a investiției publice (fizic și valoric)*** – documentul referitor la planificarea activităților care fac obiectul prezentului *Contract de achiziție publică de Lucrări*, cu precizarea termenelor pentru fazele determinante, în forma acceptată de către *Achizitor*, respectiv astfel cum este acesta inclus în *Propunerea Tehnică* și actualizat pe parcursul derulării prezentului *Contract*, așa cum este acceptat de către *Achizitor* în cadrul ultimei ședințe de monitorizare a progresului în cadrul *Contractului*. Ultima versiune aprobată a *Graficului general de realizare a investiției publice (fizic și valoric)* înlocuiește versiunile anterioare și este asimilat unui *Grafic general de realizare a investiției publice (fizic și valoric)* acceptat de către *Părți*;
16. ***Întârziere*** - orice eșec al *Contractantului* de a executa orice obligații contractuale în termenul convenit prin intermediul *Graficului general de realizare a investiției publice (fizic și valoric)* acceptat, dar fără a se limita la obligația sa de a finaliza *Lucrările* și de a le preda la *Finalizare/Ajungere la termen;*
17. ***Lege*** – normă, reglementare cu caracter obligatoriu și care se referă la legislația română dar şi la Regulamente emise de CE şi, de asemenea, la obligaţiile care decurg din tratatele la care este parte statul român şi orice altă legislaţie secundară direct aplicabilă din dreptul comunitar sau din jurisprudenţa comunitară;
18. ***Lucrări*** - toate lucrările care urmează să fie realizate de către *Contractant*, incluzând *Lucrări permanente* și/sau *Lucrări provizorii* precum și orice *Modificare* a acestora, inclusiv toate activităţile care necesită exercitarea unui rol de *Contractant* în cadrul sau în legătură cu prezentul *Contract*;
19. ***Lucrări de Construcții*** - Operaţiunile specifice prin care:
20. se execută/reabilitează *Construcţii* de orice fel - civile, industriale, agrozootehnice, edilitare subterane şi aeriene, căi de comunicaţii, lucrări inginereşti, de artă etc.,
21. se desfiinţează astfel de *Construcţii* prin demolare, dezmembrare, dinamitare etc;
22. ***Lucrări permanente*** - *Lucrările* ce trebuie executate (inclusiv instalaţiile), în conformitate cu prevederile prezentului *Contract*;
23. ***Lucrări provizorii*** – *Lucrările* de orice fel, altele decât *Echipamentele/Utilajele* *Contractantului*, necesare pentru execuția și finalizarea *Lucrărilor permanente*, inclusiv pentru remedierea oricăror *Defecțiuni* ale acestora*;*
24. ***Lucrări suplimentare*** – *Lucrările* necesare apărute ca urmare a schimbării soluției de execuție, cu alte resurse (*Materiale*, manoperă, *Utilaje*);
25. ***Lună*** - luna calendaristică (12 luni/an);
26. ***Materiale*** - articole de orice tip (altele decât *Echipamentele*), care vor face sau fac parte din lucrările permanente;
27. ***Mijloace electronice de comunicare în cadrul Contractului*** - echipamente electronice de procesare, inclusiv compresie digitală, şi stocare a datelor emise, transmise şi, respectiv, primite prin cablu, radio, mijloace optice sau prin alte mijloace electromagnetice și utlizate inclusiv pentru transmiterea informațiilor/documentelor în cadrul prezentului *Contract*;
28. ***Modificare*** - o schimbare dispusă de către Achizitor potrivit clauzelor stabilite la 2.5.1. - *Dreptul de a modifica* din prezentul *Contract*;
29. ***Obiect de investiții*** - parte a *Obiectivului de Investiții*, cu funcționalitate distinctă în cadrul ansamblului acestuia;
30. ***Obiectiv/Proiect de investiții*** - rezultatul scontat la finalizarea prezentului *Contract* de *Lucrări* situate pe un *Amplasament* distinct delimitat, care asigură satisfacerea cerințelor formulate de *Beneficiarul Investiţiei* şi de *Investitor*, sintagma "obiectiv de investiții" incluzând, după caz: obiectivul nou de investiții, obiectivul mixt de investiții sau intervenții la construcție existentă;
31. ***Ofertă*** - actul juridic prin care *Contractantul* și-a manifestat voința de a se angaja, din punct de vedere juridic, în prezenul *Contract* de achiziție publică de *Lucrări* și cuprinde *Propunerea Financiară*, *Propunerea Tehnică* precum și alte documente care au fost menționate în *Documentația de Atribuire*, prin care *Contractantul* și-a manifestat voința de a se angaja din punct de vedere juridic în prezentul *Contract*;
32. ***Ordin de Începere a Lucrărilor*** – documentul care atestă momentul începerii execuției *Lucrărilor* și prin care *Achizitorul* înștiințează *Contractantul* și, după caz, consultantul/dirigintele de șantier că execuția *Lucrărilor* poate începe. Data prevăzută pentru începerea *Lucrărilor* se consideră *Data de Începere a Execuției* și este data de la care se calculează *Durata de Execuție*;
33. ***Parte asigurătoare*** - partea responsabilă pentru încheierea şi menținerea în vigoare a asigurărilor/fiecăreia dintre asigurările astfel cum sunt specificate și la clauza 4.2 – Asigurări din prezentul *Contract*;
34. ***Penalitate*** - despăgubirea stabilită în prezentul *Contract* ca fiind platibilă de către una dintre *Părţile* contractante către cealaltă *Parte* în caz de neîndeplinire a obligaţiilor din prezentul *Contract*, în caz de neîndeplinire a unei părți a prezentului *Contract* sau de îndeplinire cu întârziere a obligațiilor prin raportare la *Punctele de Reper/Termenele de Finalizare*, astfel cum sunt stabilite prin *Documentele Contractului*;
35. ***Perioadă de garanție acordată Lucrărilor*** – perioada de timp cuprinsă între data *Recepției la Terminarea Lucrărilor* și data *Recepției Finale* stabilită în prezentul *Contract* și în cadrul căreia *Contractantul* are obligația înlăturării, pe cheltuiala sa, a tuturor deficiențelor apărute datorită nerespectării *Caietului de Sarcini*, a prevederilor reglementărilor tehnice aplicabile sau a folosirii de *Materiale*, *Instalații*, etc. necorespunzătoare;
36. ***Personal*** - persoanele desemnate de către *Contractant* sau de către oricare dintre *Subcontractanţi* pentru îndeplinirea prezentului *Contract*;
37. ***Planșe*** – planșele/reproducerile desenelor tehnice ale *Achizitorului*, referitoare la *Lucrări*, astfel cum sunt enumerate/descrise, după caz, în anexe, incluzând orice modificare adusă acestor *Planșe*, inclusiv planșe suplimentare, conform prevederilor contractuale;
38. ***Preţul Contractului*** - suma de bani plătibilă *Contractantului* de către *Achizitor*, în baza şi în conformitate cu prevederile prezentului *Contract*, pentru îndeplinirea integrală şi corespunzătoare a tuturor obligaţiilor asumate prin prezentul *Contract*;
39. ***Proces-Verbal de Recepție a Lucrărilor/la Terminarea Lucrărilor*** – documentul prin care sunt acceptate *Lucrările* executate, prin care acesta din urmă confirmă execuția *Lucrărilor* în mod corespunzător de către *Contractant* și că acestea au fost acceptate de către *Achizitor*;
40. ***Proces-Verbal de Recepție Finală*** – documentul încheiat după expirarea perioadei de garanție;
41. ***Punct de reper*** – termenul de finalizare stabilit pentru o activitate, pentru predarea intermediară sau finală a *Lucrărilor* executate sau a unei părți din acestea, stabilit de către *Părți* și exprimat ca dată fixă (zz/ll/aaaa) în cadrul *Graficului general de realizare a investiției publice (fizic și valoric)* acceptat;
42. ***Recepţia lucrărilor*** - activitate realizată cu participarea *Achizitorului*, *Contractantului* precum și a allor părți interesate și componentă a sistemului calităţii în construcţii prin care se certifică finalizarea *Lucrărilor* executate în conformitate cu Documentele Contractului (Caiet de Sarcini, Propunere Tehnică, Propunere Financiară), inclusiv modificări ale acestora, dacă este cazul . *Recepţia lucrărilor* de construcţii de orice categorie şi de instalaţii se efectuează atât la lucrări noi, cât şi la intervenţii în timp asupra *Construcţiilor* existente, conform *Legii*. *Recepţia lucrărilor* de construcţii se realizează în două etape, potrivit prevederilor legale în vigoare, astfel:
43. ***Recepţie la Terminarea Lucrărilor*** – recepția efectuată la terminarea completă a *Lucrărilor* unui *Obiect de investiție*/*Obiectiv de investiție*, astfel cum este identificat în prezentul *Contract*,
44. ***Recepţie Finală*** - recepția efectuată după expirarea perioadei de garanție a *Lucrărilor*;
45. ***Riscurile Achizitorului*** - acele responsabilități enumerate la clauzele de la 6 – RISCURILE ACHIZITORULUI din prezentului *Contract*;
46. ***Scris(ă)* sau *în scris***- orice ansamblu de cuvinte sau cifre care poate fi citit, reprodus şi comunicat ulterior, inclusiv informaţii transmise şi stocate prin *Mijloace electronice de comunicare în cadrul Contractului*;
47. ***Subcontractant*** - orice operator economic care nu este parte a prezentului *Contract* şi care execută şi/sau predă anumite părţi ori elemente ale *Lucrării*/*Lucrărilor* sau ale *Construcției/Construcțiilor* ori îndeplinește activităţi care fac parte din obiectul prezentului *Contract*, răspunzând în faţa *Contractantului* pentru organizarea şi derularea tuturor etapelor necesare în acest scop;
48. ***Șantier*** - *Amplasamentul Lucrării* unde urmează a fi executate *Lucrările permanente* și unde se vor livra *Echipamentele* și *Materialele* precum și oricare alte locuri prevăzute în prezentul *Contract* ca fiind părți componente ale *Șantierului*;
49. ***Termen*** - intervalul de timp în care *Părțile* trebuie să-și îndeplinească obligațiile, astfel cum este stabilit prin prezentul *Contract*, exprimat în zile, care începe să curgă de la începutul primei ore a primei zile a termenului şi se încheie la expirarea ultimei ore a ultimei zile a termenului; ziua în cursul căreia a avut loc un eveniment sau s-a realizat un act al *Achizitorului* nu este luată în calculul termenului. Dacă ultima zi a unui termen exprimat altfel decât în ore este o zi de sărbătoare legală, o duminică sau o sâmbătă, termenul se încheie la expirarea ultimei ore a următoarei zile lucrătoare;
50. ***Utilajele Contractantului*** - toate aparatele, mașinile, vehiculele și altele asemenea, după caz, necesare execuției și terminării *Lucrărilor* precum și remedierilororicăror *Defecțiuni*, dar care nu includ *Lucrările Provizorii*, utilajele asigurate de către *Achizitor* (dacă există), *Materialele* și/sau *Echipamentele* precum și altele asemenea, care fac sau vor face parte din *Lucrările* *Permanente*;
51. ***Vicii* aparente** - defecte, lipsuri, neconformități etc., care pot fi sesizate de o persoană diligentă, fără a fi nevoie de investigații de specialitate asupra *Lucrării* în cauză;
52. **Vicii ascunse** - defecte, lipsuri neconformități etc. care pot fi sesizate doar de către un specialist sau care rezultă în urma unei utilizări în timp și care sunt prezentate la data recepției Lucrării în cauză;
53. ***Zi*** - zi calendaristică, iar anul înseamnă 365 de zile; în afara cazului în care se prevede expres că sunt zile lucrătoare.

## În prezentul *Contract*, cu excepția unei prevederi contrare, cuvintele la forma singular vor include forma de plural, și invers, iar cuvintele la forma de gen masculin vor include forma de gen feminin, și invers, acolo unde acest lucru este permis de context.

# DISPOZIŢII GENERALE

## Comunicarea între *Părți*

1. Cu excepția cazului în care se prevede altfel în Secțiunea *“Condiții Specifice”*, orice comunicare între *Părți*, referitoare la îndeplinirea prezentului *Contract*, trebuie să fie transmisă *în scris*.
2. Orice comunicare între *Părți* trebuie să conțină precizări cu privire la elementele de identificare ale *Contractului* (titlul şi numărul de înregistrare) şi să fie transmisă la adresa/adresele menționată/menționate în Secțiunea *“Condiții Specifice”*.
3. Orice comunicare făcută de *Părți* va fi considerată realizată astfel cum este stabilit în Secțiunea *“Condiții Specifice”*.
4. În cazul în care expeditorul solicită confirmare de primire, aceasta trebuie să indice această cerință în comunicarea sa și să solicite o astfel de dovadă de primire ori de câte ori există un termen limită pentru primirea comunicării. În orice caz, expeditorul ia toate măsurile necesare pentru a asigura primirea la timp și în termen a comunicării sale.
5. *Părțile* se declară de acord că nerespectarea cerințelor prevăzute la clauza 2.1.(d) din prezentul *Contract* să fie sancționată cu inopozabilitatea respectivei comunicări.
6. În orice situație în care este necesară emiterea de notificări, înștiințări, instrucțiuni sau alte forme de comunicare de către una dintre *Părți*, dacă nu este specificat altfel, aceste comunicări vor fi redactate în limba *Contractului*, astfel cum este stabilit la clauza 8.7. – Limba *Contractului* din prezentul *Contract* și în Secțiunea *“Condiții Specifice”* și nu vor fi reținute sau întârziate în mod nejustificat.
7. Nicio modificare a datelor de contact prevăzute în prezentul *Contract* nu este opozabilă celeilalte *Părți*, decât în cazul în care a fost notificată în prealabil.
8. Orice document (dispoziție, adresă, propunere, înregistrare, *Proces-Verbal de Recepție la terminarea lucrărilor/Recepție finală/*notificare și altele) întocmit în cadrul *Contractului*, este realizat și transmis, *în scris*, într-o formă ce poate fi citită, reprodusă și înregistrată.

## 2.2.Reprezentanții autorizați ai *Părților*

(a) Reprezentanții legali ai *Părților* sunt singurii care pot exprima *în scris* și semna orice acord de voință, notificare, dispoziție sau orice alte documente care intervin în orice moment al executării prezentului *Contract.*

(b) *Achizitorul* numește o persoană din personalul propriu, care va avea autoritatea să acționeze în numele acestuia. Această persoană autorizată va fi cea menționată în Secțiunea *“Condiții Specifice”* sau cea notificată *Contractantului* de către *Achizitor* astfel cum se stabilește înSecțiunea *“Condiții Specifice”*.

(c) *Achizitorul* va putea, de asemenea, să angajeze o persoană juridică sau fizică pentru asigurarea verificării execuției corecte a *Lucrărilor*. *Achizitorul* poate numi, de asemenea, o persoană juridică sau fizică pentru a îndeplini anumite activități. Aceste persoane pot fi nominalizate de *Achizitor,* pe perioada derulării *Contractului,* și comunicate *Contractantului*. *Achizitorul* va înștiința *Contractantul* cu privire la autoritatea și limitele reprezentării precum și la activitățile delegate reprezentantului/reprezentanților *Achizitorului*. *Achizitorul* va informa, *în scris*, *Contractantul* cu privire la identitatea reprezentanților săi atestați profesional pentru monitorizarea și verificarea execuției *Lucrărilor*, și anume a dirigintelui de șantier sau, dacă este cazul, a altei persoane fizice sau juridice autorizate potrivit legii şi care îi reprezintă legal interesele, *astfel cum se stabilește în* Secțiunea *“Condiții Specifice”*.

## 2.3. Intrarea în vigoare și Începerea *Contractului*

### *2.3.1. Intrarea în vigoare a Contractului*

*Contractul* intră în vigoare la data stabilită în Secțiunea ”*Condiții Specifice*”.

### *2.3.2. Începerea Contractului*

(a) *Contractantul* are obligația de a începe executarea *Lucrării/Lucrărilor* astfel cum este stabilit în Secțiunea ”*Condiții Specifice*”.

(b) *Contractantul* notifică *Achizitorului* şi Inspectoratul de Stat în Construcţii, Lucrări Publice, Urbanism şi Amenajarea Teritoriului data începerii efective a *Lucrărilor.*

## 2.4. Revizuirea și modificarea *Contractului* precum și dispoziții conexe

### *2.4.1. Modificări ale Contractului*

1. *Părțile* au dreptul, pe durata perioadei de valabilitate a *Contractului*, de a conveni modificarea și/sau completarea clauzelor acestuia, fără organizarea unei noi proceduri de atribuire, cu acordul *Părților*, fără a afecta caracterul general al *Contractului*, în limitele dispozițiilor prevăzute de *art. 221-222 din Legea nr. 98/2016*, coroborate cu prevederile referitoare la modificări contractuale din *HG nr. 395/2016 (art. 164 și 165*).
2. Modificările nesubstanțiale astfel cum sunt stabilite în Secțiunea *”Condiții Specifice”* sunt singurele modificări ale *Contractului* care pot fi făcute fără organizarea unei noi proceduri de atribuire.
3. Modificările contractuale, astfel cum sunt stabilite la clauzele 2.4.1.(a) și 2.4.1.(b), nu trebuie să afecteze, în nici un caz și în nici un fel, rezultatul procedurii de atribuire, prin anularea sau diminuarea avantajului competitiv pe baza căruia *Contractantul* a fost declarat câștigător în cadrul procedurii de atribuire.

### *2.4.2. Modificarea Contractului prin revizuire*

Revizuirea prezentului *Contract* se realizează ca urmare a evaluării activităților, rezultatelor și performanțelor *Contractantului* în cadrul *Contractului*. Modificarea Contractului prin revizuire intervine cu scopul atingerii obiectului *Contractului,* care constă în *Lucrările* pe care *Contractantul* se obligă să le execute în conformitate cu prevederile din prezentul *Contract*, cu dispozițiile legale, aprobările și standardele tehnice, profesionale și de calitate în vigoare și conform cerințelor din *Caietul de Sarcini* precum și a celorlalte anexe ale *Contractului*, care fac parte integrantă din *Contract*, în următoarele situații:

1. Revizuirea Prețului Contractului cu respectarea prevederolor stabilite la clauza 7.7 – Revizuirea Prețurilor din prezentul *Contract*

și/sau

1. Revizuirea datelor de intrare utilizate în derularea *Contractului*, respectiv revizuirea activităților și/sau performanțelor stabilite

astfel cum este precizat în Secțiunea *”Condiții Specifice”*.

## 2.5. Modificări contractuale și revendicări

### *2.5.1.* *Dreptul de a modifica*

(a) *Achizitorul* poate da instrucțiuni de modificare pentru și în limita sumelor stabilite la dispoziția *Achizitorului* pentru *Lucrarea/Lucrările* care fac obiectul *Contractului*, respectiv până la suma menționată în Secțiunea “*Condiții Specifice*”.

(b) *Contractul* poate fi modificat și atunci când devine necesară achiziţionarea de la *Contractant* a unor lucrări suplimentare, inclusiv *Echipamente* care nu au fost incluse în *Contract*, dar care au devenit strict necesare în vederea îndeplinirii acestuia și trebuie achiziționate de la *Contactant* întrucât schimbarea acestuia nu poate fi realizată din motive economice sau tehnice, legate, în principal, de cerinţe privind interschimbabilitatea sau interoperabilitatea cu *Echipamentele* deja incluse în *Contract* și cu lucrările deja executate în cadrul *Contractului,* iar schimbarea *Contractantului* cauzează *Achizitorului* dificultăţi semnificative, materializate inclusiv prin creşterea semnificativă a costurilor. Suma la dispoziția *Achizitorului* pentru astfel de suplimentări este menționată în Secțiunea “*Condiții Specifice*”.

### *2.5.2.* *Evaluarea modificărilor*

(a) Modificările vor fi evaluate după cum urmează:

1. la prețurile din *Contract* sau
2. în lipsa prețurilor corespunzătoare, prețurile din *Contract* vor fi folosite ca bază de evaluare sau
3. la prețuri noi corespunzătoare, care pot fi convenite de către *Părți* sau pe care *Achizitorul* le consideră adecvate, astfel cum este menționat în Secțiunea “*Condiții Specifice*”.

(b) Prețurile pentru modificări vor include cota de profit astfel cum este precizată în *Ofertă* și în niciun caz modificarea/suplimentarea nu va determina o depășire cu mai mult decât procentul stabilit în Secțiunea “*Condiții Specifice*”.

### *2.5.3.* *Notificarea promptă*

(a) Fiecare *Parte* are obligația de a notifica cealaltă *Parte* de îndată ce are cunoștință de existența unor circumstanțe care pot întârzia sau împiedica execuția *Lucrărilor* sau care pot genera o revendicare pentru plată suplimentară. *Contractantul* va lua toate măsurile, cu diligența specifică bunului comerciant, pentru reducerea la minim a acestor efecte.

(b) Dreptul *Contractantului* la prelungirea *Duratei de Execuție* sau la plata *Costurilor suplimentare* va fi limitat la timpul și plata care i-ar fi revenit dacă ar fi înștiințat *Achizitorul* cu promptitudine și ar fi luat toate măsurile necesare.

### *2.5.4.* *Dreptul la Revendicare*

În situația în care *Contractantul* înregistrează *Costuri* ca rezultat al oricăruia dintre *Riscurile* *Achizitorului*, *Contractantul* va fi îndreptățit la plata acestor *Costuri*. Dacă, urmare a *Riscurilor Achizitorului*, este necesară o schimbare a *Lucrărilor*, aceasta va fi considerată o *Modificare*.

## 2.6. Cesiunea

1. În prezentul *Contract* este permisă cesiunea drepturilor și obligațiilor născute din acest *Contract,* cu acordul prealabil al *Achizitorului* și în condițiile *Legii 98/2016,* astfel cum este stabilit în Secțiunea *”Condiții Specifice”*.
2. *Contractantul* are obligaţia de a nu transfera total sau parţial obligaţiile sale asumate prin *Contract*, fără să obţină, în prealabil, acordul *scris* al *Achizitorului*.
3. Cesiunea nu va exonera *Contractantul* de nici o responsabilitate privind garanţia sau orice alte obligaţii asumate prin *Contract*
4. În cazul în care drepturile şi obligaţiile *Contractantului* stabilite prin acest *Contract* sunt preluate de către un alt operator economic, ca urmare a unei succesiuni universale sau cu titlu universal în cadrul unui proces de reorganizare, inclusiv prin fuziune sau divizare, astfel cum este stabilit în Secţiunea “*Condiţii Specifice*”, *Contractantul* trebuie să notifice *Achizitorul* într-un termen astfel cum este stabilit în Secțiunea *”Condiții Specifice”.*

## 2.7. Subcontractarea

1. Orice înțelegere *scrisă* prin care *Contractantul* încredințează o parte din realizarea *Lucrărilor* către un terț este considerată a fi un *Contract de Subcontractare*.
2. *Contractantul* are dreptul de a subcontracta orice parte a prezentului *Contract* şi/sau poate schimba *Subcontractantul/Subcontractanții* specificați în *Propunerea Tehnică* numai cu acordul prealabil, scris, al *Achizitorului* și numai în condițiile *art. 219 din Legea 98/2016*, menţionând partea/părțile din *Contract* care va/vor fi subcontractat(e) precum şi identitatea *Subcontractanților*.
3. Astfel cum este stabilit în Secţiunea “*Condiţii Specifice*”, *Contractantul* are obligația de a prezenta la încheierea *Contractului*, contractele încheiate cu *Subcontractanții* desemnați în cadrul *Ofertei* depusă pentru atribuirea acestui *Contract*. *Contractul/Contractele de Subcontractare* se constituie anexă la *Contract*, făcând parte integrantă din acesta.
4. *Contractantul* are dreptul de a solicita *Achizitorului,* în orice moment pe perioada derulării *Contractului,* fie înlocuirea unui *Subcontractant,* ca urmare a terminării unui *Contract de Subcontractare* inclus în *Contract*, fie implicarea de noi *Subcontractanți. Contractantul* trebuie să solicite, *în scris*, aprobarea prealabilă a *Achizitorului* înainte de încheierea unui nou *Contract de Subcontractare*. Solicitarea *în scris* în vederea obținerii aprobării *Achizitorului* privind implicarea de noi *Subcontractanți* se realizează conform procedurii stabilită în Secțiunea ”*Condiții Specifice*” și numai după ce *Contractantul* a efectuat el însuși o verificare prealabilă a *Subcontractantului* ce urmează a fi propus, prin raportare la caracteristicile *Lucrărilor* care urmează a fi subcontractate, motivele de excludere precizate *la art. 164, 165 și 167 din Legea 98/2016* aplicabile *Subcontractantului* și capacitatea *Subcontractantului* de a îndeplini obiectul *Contractului de Subcontractare*, inclusiv resursele de care acesta dispune. Aprobarea privind înlocuirea unui *Subcontractant*/implicarea unui nou *Subcontractant* va fi acordată de *Achizitor,* avându-se în vedere, cel puțin: caracteristicile *Lucrărilor* care urmează a fi subcontractate, motivele de excludere precizate la *art. 164, 165 și 167 din Legea 98/2016*, aplicabile *Subcontractantului* și informațiile prezentate de *Contractant* privind capacitatea *Subcontractantului* propus pentru îndeplinirea obiectului *Contractului de Subcontractare*, inclusiv resursele de care acesta dispune precum și declarația pe propria răspundere a noilor *Subcontractanți* privind asumarea respectării prevederilor din *Caietul de Sarcini*. Orice *Subcontractant* propus și aflat în situațiile de excludere va fi respins de către *Achizitor*. *Achizitorul* va notifica decizia sa *Contractantului* în termenul stabilit în Secțiunea “*Condiții Specifice*”, motivând decizia sa în cazul respingerii aprobării.
5. Niciun *Contract de Subcontractare* nu va crea raporturi contractuale între *Subcontractant* și *Achizitor*. *Contractantul* este pe deplin răspunzător față de *Achizitor* pentru modul în care îndeplinește *Contractul*. *Contractantul* va răspunde pentru actele și faptele *Subcontractanților* săi ca și cum ar fi actele sau faptele *Contractantului*. Aprobarea de către *Achizitor* a subcontractării oricărei părți a *Contractului* sau a angajării de către *Contractant* a unor *Subcontractanți* pentru execuția *Lucrărilor* nu va elibera *Contractantul* de niciuna dintre obligațiile sale din *Contract*.
6. În cazul în care un *Subcontractant* nu reușește să își execute obligațiile contractuale, *Achizitorul* poate solicita *Contractantului* fie să înlocuiască respectivul *Subcontractant* cu un alt *Subcontractant*, care să dețină calificările și experiența solicitate de către *Achizitor*, fie să preia el însuși execuția *Lucrărilor*.
7. *Lucrările* încredințate unui *Subcontractant* de către *Contractant* nu pot fi încredințate unor terțe părți de către *Subcontractant*.
8. Orice schimbare a *Subcontractantului* fără aprobarea prealabilă *în scris* a *Achizitorului* sau orice încredințare a *Lucrărilor* de către *Subcontractant* către terțe părți va fi considerată o încălcare a *Contractului*, situație care îndreptățește *Achizitorul* la rezilierea unilaterală a *Contractului* și obținerea de despăgubiri din partea *Contractantului*, astfel cum sunt stabilite în Secțiunea “*Condiții Specifice*”.
9. În orice moment, pe perioada derulării *Contractului*, *Contractantul* trebuie să se asigure că *Subcontractantul/Subcontractanții* nu afectează drepturile *Achizitorului* în temeiul prezentului *Contract*.
10. În orice moment, pe perioada derulării *Contractului*, *Achizitorul* poate solicita *Contractantului* să înlocuiască un *Subcontractant* care se află în una dintre situațiile de excludere specificate la *art. 164, art. 165 și art. 167 din Legea 98/2016*.
11. În cazul în care un *Subcontractant* și-a exprimat, în conformitate cu prevederile *art. 218 din Legea 98/2016*, opțiunea de a fi plătit direct, atunci această opțiune este valabilă numai dacă sunt îndeplinite condițiile stabilite în Secţiunea “*Condiţii Specifice*”.

## 2.8. Păstrarea/Furnizarea/Transmiterea/Utilizarea documentelor

### *2.8.1. Păstrarea şi Furnizarea Documentelor*

(a) Orice *Document al* *Contractantului*, care este întocmit/emis în legătură cu *Lucrările* care fac obiectul prezentului *Contract*, se va afla în custodia şi grija *Contractantului* până la data preluării de către *Achizitor*.

(b) *Contractantul* va transmite *Achizitorului* documentele precizate la clauza 2.8.1 (a) din prezentul *Contract*, astfel cum este stabilit în Secţiunea “*Condiţii Specifice*”.

(c) *Contractantul* va păstra, pe *Şantier*, 1 (*o*) copie a *Contractului* precum și a documentelor stabilite în Secţiunea “*Condiţii Specifice*”.

(d) Dacă este cazul, *Partea care* identifică o eroare sau o deficienţă de natură tehnică într-un document, care a fost elaborat pentru a fi folosit la execuţia *Lucrărilor*, va notifica cealaltă *Parte* cu privire la orice eroare sau deficienţă, astfel cum este stabilit în Secţiunea “*Condiţii Specifice*”.

### *2.8.2. Erori ale Cerinţelor Achizitorului*

(a) În cazul în care *Contractantul* înregistrează întârzieri şi/sau se produc costuri suplimentare ca urmare a unei erori în cerinţele *Achizitorului*, pe care *Contractantul* dovedește că a fost în imposibilitatea de a depista/sesiza o astfel de de eroare, până la semnarea *Contractului,* *Contractantul* va înştiinţa *Achizitorul* şi, cu condiţia respectării prevederilor clauzei 2.5.4. - *Dreptul la Revendicare* din prezentul *Contract*, va avea dreptul la:

* + 1. o prelungire a *Duratei de Execuţie* pentru orice întârziere de acest fel potrivit prevederilor clauzei 4.7. - Prelungirea *Duratei de Execuţie* din prezentul *Contract*, dacă terminarea *Lucrărilor* este sau va fi întârziată, şi
    2. plata *Costurilor* suplimentare la care se adaugă un profit rezonabil, care vor fi adăugate la *Preţul* *Contractului*.

(b) După primirea acestei înştiinţări, *Achizitorul* va acţiona în conformitate cu prevederile clauzei 8.9. - Soluționarea eventualelor divergențe și a litigiilor din prezentul *Contract*, pentru a conveni sau stabili:

1. dacă şi în ce măsură eroarea ar fi putut fi identificată şi
2. problemele descrise la clauza 2.8.2.(a) din prezentul *Contract*.

### *2.8.3. Utilizarea Documentelor Contractantului de către Achizitor*

(a) În relaţia dintre *Părţi*, *Contractantul* îşi va păstra dreptul de autor şi alte drepturi de proprietate intelectuală asupra *Documentelor Contractantului* şi orice alte documente elaborate de către *Contractant* (sau în numele acestuia) în legătură cu *Lucrările* care fac obiectul prezentului *Contract*.

(b) Se consideră că, prin semnarea *Contractului*, *Contractantul* (prin semnarea *Contractului*) acordă *Achizitorului* drept permanent, transferabil, neexclusiv şi scutit de taxă de redevenţă, pentru a copia, folosi şi transmite *Documentele Contractantului*, inclusiv efectuarea şi folosirea modificărilor acestora, care:

1. se va aplica pe întreaga durată de viaţă programată sau efectivă (cea mai lungă din cele două) a părţilor relevante ale *Lucrării*;
2. va da dreptul oricărei persoane care se află în posesia licită a sectoarelor relevante de *Lucrări* să multiplice, să folosească şi să transmită *Documentele Contractantului* în scopul finalizării, operării, întreţinerii, modificării, ajustării, reparării şi demolării *Lucrărilor*, şi
3. în cazul în care *Documentele Contractantului* se găsesc în forma unor programe de computer sau alt tip de software, va permite folosirea acestora pe orice computer de pe *Şantier* şi alte locuri prevăzute în *Contract*, inclusiv pe computerele furnizate şi înlocuite de către *Contractant*.

(c) *Documentele Contractantului* întocmite de *Contractant* (sau în numele acestuia), în legătură cu *Lucrările* care fac obiectul prezentului *Contract*, nu vor fi, fără acceptul *Contractantului*, copiate sau transmise de către *Achizitor* (sau în numele acestuia) unei terţe părţi pentru a fi utilizate în alte scopuri decât cele permise prin prezentul *Contract*.

### *2.8.4. Utilizarea Documentelor Achizitorului de către Contractant*

În relaţia dintre *Părţi*, *Achizitorul* îşi va rezerva dreptul de autor şi alte drepturi de proprietate intelectuală asupra *Documentelor Achizitorului* şi oricăror altor documente întocmite de către *Achizitor* (sau în numele acestuia) . *Contractantul* va putea, pe cheltuiala sa, să copieze, să folosească şi să obţină dreptul de transmitere a acestor documente în scopurile *Contractului*. Acestea nu vor putea fi utilizate, copiate sau transmise de către *Contractant* unei terţe părţi, fără acceptul *Achizitorului*, cu excepţia situaţiilor de necesitate pentru scopurile *Contractului*.

## 2.9. Confidențialitatea informațiilor și protecția datelor cu caracter personal

1. *Contractantul* va considera toate documentele și informațiile care îi sunt puse la dispoziție în vederea încheierii și executării *Contractului* drept strict confidențiale și, cu excepția cazului în care este necesar pentru executarea *Contractului*, nu va publica sau divulga niciun element al *Contractului* fără acordul *scris* prealabil al *Achizitorului*. Dacă există divergențe cu privire la necesitatea publicării sau divulgării documentelor și informațiilor care îi sunt puse la dispoziție în scopul executării *Contractului*, decizia finală va aparține *Achizitorului*. Obligația de confidențialitate rămâne în vigoare pentru o perioadă astfel cum este stabilită în Secțiunea ”*Condiții Specifice*”.
2. *Părțile* au obligația de a administra datele și informațiile cu caracter personal, la care au acces, în condiții de siguranță și numai pentru scopurile specificate în Secțiunea “*Condiții Specifice*”.

# 3. OBLIGAŢIILE PĂRŢILOR

## 3.1. Obligațiile *Achizitorului*

### *3.1.1. Obligații generale ale Achizitorului*

(a) *Achizitorul* are obligația de a pune *Contractantului* la dispoziție întreaga documentație tehnico–economică necesară pentru execuția *Lucrărilor* astfel cum este stabilit *în* Secţiunea “*Condiţii Specifice*”.

*(b) Achizitorul* este pe deplin responsabil de exactitatea documentelor şi a oricăror alte informaţii furnizate *Contractantului* precum şi pentru dispoziţiile şi livrările sale.

(c) *Achizitorul*, prin reprezentantul său, are obligația de a se prezenta, în termenul stabilit în Secțiunea “*Condiții Specifice*”, în vederea încheierii actelor legale pentru *Lucrările* ce devin ascunse.

### *3.1.2.* *Obligații privind asigurarea dreptului de acces pe Șantier*

*Achizitorul* va pune la dispoziție *Șantierul* astfel cum este stabilit în Secțiunea “*Condiții Specifice*”.

### *3.1.3. Obligații privind furnizarea de Autorizații și Acorduri*

(a) Dacă nu se stabilește altfel în Secțiunea “*Condiții Specifice*”, la începerea *Lucrărilor*, *Achizitorul* are obligaţia de a obţine toate autorizaţiile, acordurile şi avizele necesare execuţiei *Lucrărilor,* conform prevederilor legale în vedere aplicabile, astfel cum este stabilit înSecțiunea “*Condiții Specifice*”.

(b) *Achizitorul* are obligația de a furniza *Contractantului* autorizațiile, acordurile și avizele necesare execuției *Lucrărilor*, conform prevederilor legale în vedere aplicabile, astfel cum este stabilit înSecţiunea “*Condiţii Specifice*”.

### *3.1.4. Obligații privind emiterea de Instrucțiuni de către Achizitor*

*Achizitorul* va emite *Dispoziții* cu privire la execuția *Lucrărilor* și le va transmite *Contractantului* cu respecarea prevederilor clauzelor stabilite la 2.1. – Comunicarea între *Părți*.

### *3.1.5. Asistența acordată Contractantului*

* + 1. *Achizitorul* va pune la dispoziția *Contractantului*, cu promptitudine, orice informații și/sau documente pe care le deține și care pot fi relevante pentru realizarea *Contractului*.
    2. *Achizitorul* va colabora, atât cât este posibil, cu *Contractantul* pentru furnizarea informațiilor pe care acesta din urmă le poate solicita în mod rezonabil pentru realizarea *Contractului*.

### *3.1.6. Obligații privind furnizarea de informații și de documentație*

*Achizitorul* se obligă să pună la dispoziția *Contractantului Documentele Achizitorului*, astfel cum este precizat în Secțiunea *“Condiții Specifice”*.

### *3.1.7. Obligații privind recepționarea Lucrărilor*

*Achizitorul* se obligă să recepționeze *Lucrările* executate astfel cum se stabilește în Secțiunea “*Condiții Specifice*”.

### *3.1.8. Obligații privind plățile*

* + 1. *Achizitorul* se obligă să plătească *Prețul Contractului* către *Contractant,* în termenul și condițiile astfel cum sunt stabilite în Secțiunea “*Condiții Specifice*” de la recepția *Lucrărilor* executate și înregistrarea facturii de către acesta la sediul *Achizitorului*.
    2. Dacă *Achizitorul* nu onorează, în mod nejustificat, facturile, în termenul stabilit la clauza 3.1.8.(a)), *Contractantul* are dreptul de a solicita plata de penalități de întârziere în cuantumul stabilit în Secțiunea “*Condiții Specifice*”. Valoarea penalităților nu poate depăși valoarea sumei la care se aplică.
    3. Dacă *Achizitorul* nu onorează, în mod nejustificat, facturile, în termenul stabilit prin clauzele 3.1.8. (a) și 3.1.8. (b), *Contractantul* are dreptul de a sista execuția *Lucrărilor*, în baza unei notificări *scrise* prin care acordă un preaviz în vederea remedierii, într-un termen astfel cum este stabilit în Secțiunea ”*Condiții Specifice*”.

## 3.2 Obligațiile *Contractantului*

### *3.2.1. Obligațiile generale ale Contractantului*

1. *Contractantul* va executa *Lucrările* și își va îndeplini obligațiile în condițiile stabilite prin prezentul *Contract*, cu respectarea *Punctelor de reper*, astfel cum sunt definite la clauza (tt), subcapitolul 1.1., capitolul 1 – DEFINIȚII din prezentul *Contract*. *Contractantul* va executa *Lucrările* cu atenție, eficiență și diligență, conform celor mai înalte *Standarde profesionale* și conform prevederilor documentelor *Contractului* precum și cu respectarea instrucțiunilor/dispozițiile *scrise* ale *Achizitorului*.
2. *Obligațiile esențiale* sunt cele stabilite în Secțiunea *”Condiții Specifice”*.

### *3.2.2. Obligații privind execuția Lucrărilor*

(a) *Contractantul* execută și finalizează *Lucrările* corespunzător, cu atenția și promptitudinea cuvenite și în conformitate cu prevederile *Contractului*.

(b) *Contractantul* înțelege că, pe perioada pregătirii *Ofertei*, și-a exercitat dreptul de a solicita întrebări *Achizitorului* și de a clarifica împreună cu aceasta eventuale omisiuni, erori, vicii sau altele asemenea incluse în *Caietul de Sarcini*. Cu toate acestea, în condițiile în care o omisiune, un viciu sau o eroare din *Caietul de Sarcini* este de o natură ce nu a permis identificarea acesteia în perioada de pregătire a *Ofertei*, *Contractantul* are obligația de a notifica prompt *Achizitorului* erorile, omisiunile, viciile sau altele asemenea identificate în conținutul *Caietului de Sarcini* pe durata îndeplinirii *Contractului*.

(c) *Contractantul* garantează că, la data recepției, *Lucrarea*/*Lucrările* executată(e) va/vor avea caracteristicile tehnice și calitatea stabilite prin *Contract*, va corespunde reglementărilor tehnice în vigoare și nu va fi afectată de vicii care ar diminua sau ar anula valoarea ori posibilitatea de utilizare, conform condițiilor normale de folosire sau celor specificate în *Contract*. Pentru *Lucrările* la care se fac încercări, calitatea probei se consideră realizată dacă rezultatele se înscriu în toleranțele admise prin reglementările tehnice în vigoare.

(d) La semnarea prezentului *Contract*, *Contractantul* are obligația de a prezenta *Achizitorului*, spre aprobare, *Graficul general de realizare a investiției publice (fizic și valoric)*.

(e) *Contractantul* are obligația de a respecta toate termenele fazelor determinante, așa cum sunt prevăzute în Oferta sa și astfel cum este stabilit în Secțiunea *”Condiții Specifice”*.

(f) *Contractantul* este pe deplin și singurul responsabil pentru conformitatea, stabilitatea și siguranța tuturor operațiunilor executate pe *Șantier*, precum și pentru procedeele de execuție utilizate, cu respectarea prevederilor și reglementărilor legii privind calitatea în construcții. Nicio aprobare, consimțământ sau absența unor observații ale *Achizitorului* sau ale reprezentantului *Achizitorului* nu vor exonera *Contractantul* de obligațiile sale; *Achizitorul* nu va fi responsabil pentru niciun fel de daune-interese sau compensații datorate potrivit legii sau *Contractului*, ca urmare a unui accident ori prejudiciu adus unui muncitor sau altei persoane angajate de *Contractant*.

(g) *Lucrările suplimentare* față de cele contractate, considerate necesare de către *Contractant*, nu pot fi abordate sau executate fără acordul prealabil scris al *Achizitorului*. Execuția de *Lucrări suplimentare* în lipsa acordului scris al *Achizitorului* nu îi conferă *Contractantului* dreptul de a solicita plata valorii respectivelor *Lucrări*, doar dacă în Secțiunea *”Condiții Specifice”* nu se stabilește altfel.

(h) În cazul în care, pe parcursul execuției *Lucrărilor*, survin erori în poziția, cotele, dimensiunile sau aliniamentul oricărei părți a *Lucrărilor*, *Contractantul* va acționa conform celor stabilite în Secțiunea *”Condiții Specifice”*.

(i) Pe parcursul execuției *Lucrărilor*, al remedierii viciilor ascunse sau deficiențelor constatate în cadrul perioadei de garanție, *Contractantul* are obligațiile astfel cum sunt stabilite în Secțiunea *”Condiții Specifice”*.

(j) *Contractantul* este responsabil pentru menținerea în bună stare a *Lucrărilor* executate, *Materialelor*, *Echipamentelor* și *Instalațiilor* care urmează să fie puse în operă, de la data primirii *Ordinului de Începere a* *Lucrărilor* si până la data semnării *Procesului-Verbal de Recepție la Terminarea Lucrărilor* și predarea–primirea obiectivului realizat.

(k) *Contractantul* va lua toate măsurile necesare pentru păstrarea curățeniei carosabilului și căilor de acces.

(l) În cazul nerespectării prevederilor clauzelor 3.2.2.(a)-3.2.2(k) din prezentul *Contract*, vor fi luate măsurile astfel cum sunt stablite în Secțiunea *”Condiții Specifice”*.

(m) *Contractantul* are obligația de a utiliza drumurile de pe traseul *Șantierului* potrivit destinației și constrângerilor lor funcționale și de a preveni deteriorarea sau distrugerea acestora prin traficul propriu sau al oricăruia dintre *Subcontractații* săi.

(n) *Contractantul* va selecta traseele, va alege și va folosi vehiculele, va limita și va repartiza încărcăturile, în așa fel încât traficul suplimentar care va rezulta în mod inevitabil din deplasarea *Materialelor*, *Echipamentelor*, *Instalațiilor* sau a altora asemenea, de pe și pe *Șantier*, să fie adecvat parametrilor tehnici constructivi ai căilor utilizate, în măsura în care este posibil, astfel încât să nu producă deteriorări sau distrugeri ale drumurilor și podurilor respective.

(o) În cazul în care se produc deteriorări sau distrugeri ale oricărui pod sau drum care comunică cu sau care se află pe traseul *Șantierului*, datorită transportului *Materialelor*, *Echipamentelor*, *Instalațiilor* sau altora asemenea, *Contractantul* are obligația de a despăgubi *Achizitorul* împotriva tuturor reclamațiilor privind avarierea respectivelor drumuri.

(p) În situația prevăzută la clauzele 3.2.2.(m)-3.2.2(o) din prezentul *Contract,* *Contractantul* este responsabil și va plăti consolidarea, repararea drumurilor, podurilor, căilor distruse sau deteriorate.

(q) Costurile pentru racordarea și consumul de utilități, precum și cel al contoarelor sau al altor aparate de măsurat se suportă, astfel cum este stablit în Secțiunea *”Condiții Specifice”.*

(r) *Contractantul* răspunde pentru viciile ascunse ale construcției, în conformitate cu prevederile legale în vigoare și potrivit prezentului *Contract*.

(s) *Contractantul* garantează că a realizat instructajul personalului ce urmează să execute *Lucrări* pe viitorul *Amplasament*, necesar desfășurării în bune condiții a activității sale și a luat toate măsurile impuse de legislația în vigoare privind respectarea normelor privind condițiile și protecția muncii, prevenirea și stingerea incendiilor, protectia mediului si relațiile de muncă. *Contractantul* este singurul responsabil pentru eventuale daune cauzate de nerespectarea normelor privind condițiile și protecția muncii, sanatatea si securitatea in munca, prevenirea și stingerea incendiilor și relații de muncă.

### *3.2.3. Documente și cerințe pentru livrările de Utilaje și Echipamente incluse în Lucrare/Lucrări*

(a) *Contractantul* are obligația de a livra utilajele și *Echipamentele* la destinația finală indicată de *Achizitor* cu respectarea *Graficului general de realizare a investiției publice (fizic și valoric)* acceptat, astfel cum este stablit în Secțiunea *”Condiții Specifice”*.

(b) *Contractantul* transmite *Achizitorului* documente care însoțesc *Utilajele* și *Echipamentele,* astfel cum este stablit în Secțiunea *”Condiții Specifice”*.

(c) Certificarea de către *Achizitor* a faptului că *Utilajele* și *Echipamentele* au fost livrate parțial sau total se face după montare, prin semnarea de către reprezentantul autorizat al acestuia a documentelor emise de *Contractant* pentru livrare. Livrarea *Echipamentelor* și *Utilajelor* se consideră încheiată în momentul în care sunt îndeplinite prevederile acestei clauze și a cerințelor menționate în *Caietul de Sarcini*.

### *3.2.4. Furnizarea de informații contractuale către persoane autorizate*

*Părțile* vor colabora , atât cât este posibil, pentru furnizarea de informații pe care le pot solicita în mod rezonabil între ele pentru realizarea *Contractului*.

### *3.2.5. Informarea și păstrarea documentelor*

(a) Un exemplar din documentația predată de către *Achizitor* *Contractantului* va fi ținut de acesta la *Amplasamentul* *Lucrării* în vederea consultării de către Inspectoratul de Stat în Construcții, precum și de către reprezentanții autorizați de către *Achizitor* la cererea acestora.

*(b) Contractantul* are obligația de a pune la dispoziție *Achizitorului* orice documente pe care *Contractantul* trebuie să le întocmească sau care sunt cerute de *Achizitor*.

(c) La finalizarea *Lucrărilor* de construcție *Contractantul* are obligația de a preda *Achizitorului* documentația de funcționare și Cartea Tehnică a Construcției, întocmită potrivit legislației în vigoare, prin colaborare cu *Achizitorul* și proiectantul.

(d) *Contractantul* va furniza *Achizitorului*, respectiv oricărei persoane autorizate din partea acestuia, precum și oricărei instituții abilitate ale statului, respectiv oricăror persoane autorizate din partea acestora, orice informație în legătură cu *Lucrările*, dacă și astfel cum reprezentantul legal al *Achizitorului* poate oricând solicita.

(e) *Contractantul* va organiza, în mod sistematic și exact, arhive și înregistrări cu privire la *Lucrările* care fac obiectul *Contractului*, într-o formă suficientă.

### *3.2.6. Conflictul de interese*

1. *Contractantul* va lua toate măsurile necesare pentru a preveni ori stopa orice situație care ar putea compromite derularea obiectivă și imparțială a *Contractului*. Conflictele de interese pot apărea, în mod special, ca rezultat al intereselor economice, afinităților politice ori de naționalitate, legăturilor de rudenie ori afinitate sau al oricăror alte legături ori interese comune. Orice conflict de interese apărut în timpul derulării *Contractului* trebuie notificat *în scris* *Achizitorului,* fără întârziere.
2. *Achizitorul* își rezervă dreptul de a verifica dacă măsurile luate sunt corespunzătoare și poate solicita măsuri suplimentare, dacă este necesar. *Contractantul* se va asigura că *Personalul/Reprezentanții* său/săi nu se află într-o situație care ar putea genera un conflict de interese. Fără a aduce atingere prevederilor clauzei 3.2.1 – Obligații generale ale *Contractantului* din prezentul *Contract*, *Contractantul* va înlocui, imediat și fără vreo compensație din partea *Achizitorului*, orice membru al *Personalului* său, care se regăsește într-o astfel de situație.
3. *Contractantul* trebuie să evite orice contact care ar putea să-i compromită independența sa ori pe cea a *Personalului* său. Dacă și când *Contractantul* eșuează în a-și menține independența, *Achizitorul*, fără afectarea dreptului acestuia de a obține repararea prejudiciului care i-a fost cauzat ca urmare a situației de conflict de interese, va putea decide încetarea de plin drept și cu efect imediat a *Contractului*, nemaifiind necesară îndeplinirea vreunei formalități prealabile precum si intervenția vreunei instanțe judecătorești și/sau arbitrale.
4. *Contractantul* are obligația de a respecta prevederile legale în domeniul achizițiilor publice cu privire la evitarea conflictului de interese. *Contractantul* nu are dreptul de a angaja sau de a încheia orice alte înțelegeri privind prestarea de servicii, direct ori indirect, în scopul îndeplinirii *Contractului*, cu persoane fizice sau juridice care au fost implicate în procesul de verificare/evaluare a solicitărilor de participare/ofertelor depuse în cadrul unei proceduri de atribuire ori angajați/foști angajați ai autorității contractante sau ai furnizorului de servicii de achiziție implicați în procedura de atribuire cu care autoritatea contractantă/furnizorul de servicii de achiziție implicat în procedura de atribuire a încetat relațiile contractuale ulterior atribuirii *Contractului* de achiziție publică, pe parcursul unei perioade de cel puțin 12 (douăsprezece) luni de la încheierea *Contractului*, sub sancțiunea rezoluțiunii ori rezilierii de drept a contractului respectiv.

### *3.2.7. Conduita Contractantului*

(a)*Contractantul* va acţiona întotdeauna loial, imparţial şi ca un consilier de încredere pentru *Achizitor* conform regulilor şi/sau codului de conduită al profesiei sale precum şi cu discreţia necesară. *Contractantul* nu va face declarații publice în legătură cu *Lucrările* executate fără să aibă aprobarea prealabilă a *Achizitorului* precum şi să participe în orice activităţi care sunt în conflict cu obligaţiile sale contractuale în raport cu acesta. Contractantul nu va angaja *Achizitorul* în niciun fel, fără a avea acordul prealabil scris al acestuia şi va prezenta această obligaţie în mod clar terţilor, dacă va fi cazul.

(b) Pe perioada executării *Contractului*, *Contractantul* se obligă să nu aducă atingere practicilor legale politice, culturale şi religioase dominante în România, respectând totodată şi drepturile omului.

(c) În cazul în care *Contractantul* sau oricare din *Subcontractanții* săi, personalul, experţii, agenţii sau subordonaţii săi se oferă să dea, ori sunt de acord să ofere ori să dea, sau dau oricărei persoane, mită, bunuri în dar, facilităţi ori comisioane în scopul de a determina ori recompensa îndeplinirea sau neîndeplinirea oricărui act sau fapt privind prezentul contract sau orice alt contract încheiat cu *Achizitorul*, ori pentru a favoriza sau defavoriza orice persoană în legătură cu prezentul *Contract* sau cu orice alt contract încheiat cu acesta, *Achizitorul* poate decide încetarea prezentului *Contract* conform prevederilor clauzelor de la 8.4. – Încetarea Contractului din prezentul *Contract*, fără a aduce atingere niciunui drept anterior dobândit de *Contractant*.

(d) Plăţile către *Contractant* aferente *Contractului* vor constitui singurul venit ori beneficiu ce poate deriva din acesta, şi atât *Contractantul* cât şi personalul său salariat ori contractat, inclusiv conducerea sa şi salariaţii din teritoriu, nu vor accepta niciun comision, discount, alocaţie, plată indirectă ori orice altă formă de retribuţie în legătură cu sau pentru executarea obligaţiilor din prezentul *Contract*.

(e) *Contractantul* nu va avea niciun drept, direct sau indirect, la vreo redevenţă, facilitate sau comision cu privire la orice bun sau procedeu brevetat sau protejat utilizate în scopurile *Contractului*, fără aprobarea prealabilă în scris a *Achizitorului*.

(f) *Contractantul* şi personalul său vor respecta secretul profesional, pe perioada executării *Contractului*, inclusiv pe perioada oricărei prelungiri a acestuia, şi după încetarea acestuia. În acest sens, cu excepţia cazului în care se obţine acordul scris prealabil al *Achizitorului*, *Contractantul* şi personalul său, salariat ori contractat de acesta, incluzând conducerea şi salariaţii din teritoriu, nu vor divulga niciodată oricărei alte persoane sau entităţi, nicio informaţie confidenţială divulgată lor sau despre care au luat cunoştinţă şi nu vor face publică nicio informaţie referitoare la recomandările primite în cursul sau ca rezultat al derulării prezentului *Contract*. Totodată, *Contractantul* şi personalul său nu vor utiliza în dauna *Achizitorului* informaţiile ce le-au fost furnizate sau rezultatul studiilor, testelor, cercetărilor desfăşurate în cursul sau în scopul executării prezentului *Contract*.

(g) Executarea *Contractului* nu va genera cheltuieli comerciale neuzuale. Dacă apar totuşi astfel de cheltuieli, *Contractul* poate înceta conform prevederilor clauzelor de la 8.4. – Încetarea Contractului din prezentul *Contract*. Cheltuielile comerciale neuzuale sunt comisioanele care nu sunt menţionate în prezentul *Contract* sau care nu rezultă dintr-un contract valabil încheiat referitor la acesta, comisioanele care nu corespund unor *Lucrări* executate şi legitime, comisioanele plătite unui destinatar care nu este în mod clar identificat sau comisioanele plătite unei societăţi care potrivit tuturor aparenţelor este o societate interpusă.

(h) *Contractantul* va furniza *Achizitorului*, la cerere, documente justificative cu privire la condiţiile în care se execută prezentul *Contract*. *Achizitorul* va efectua orice documentare sau cercetare la faţa locului pe care o consideră necesară pentru strângerea de probe în cazul oricărei suspiciuni cu privire la existenţa unor cheltuieli comerciale neuzuale.

### *3.2.8. Obligații privind daunele și penalitățile de întârziere*

*Contractantul* se obligă să despăgubească *Achizitorul*, astfel cum este stabilit în Secțiunea *”Condiții Specifice”,* împotriva oricăror:

1. reclamații și acțiuni în justiție, ce rezultă din încălcarea unor drepturi de proprietate intelectuală (brevete, nume, mărci înregistrate etc.), legate de *Echipamentele, Materialele, Instalațiile* sau *Utilajele* folosite pentru ori în legătură cu execuția *Lucrărilor* sau încorporate în acestea; și
2. daune, despăgubiri, penalități, costuri, taxe și cheltuieli de orice natură, aferente eventualelor încălcări ale drepturilor de proprietate intelectuală, precum și ale obligațiilor sale conform prevederilor Contractului.

### *3.2.9. Obligații privind personalul și forța de muncă, asigurările și securitatea muncii, legislația muncii și programul de lucru*

(a) *Contractantul* va respecta întreaga legislaţie a muncii care se aplică personalului , inclusiv legislaţia în vigoare privind angajarea, programul de lucru, sănătate, securitatea muncii, asistenţă socială, emigrare şi repatriere, şi îi va asigura acestuia toate drepturile legale.

(b) *Contractantul* va asigura condiţii de muncă care nu vor fi inferioare celor stabilite în cadrul ramurii de activitate în care se execută *Lucrarea/Lucrările*.

(c) *Contractantul* se asigură că angajaţii săi se conformează tuturor legilor în vigoare, inclusiv celor legate de securitatea muncii.

(d) Activitatea pe *Șantier* se desfășoară cu respectarea programului de lucru, făcând referire inclusiv la zilele de sărbători oficiale, zilele de odihnă şi uzanţele religioase sau de altă natură, recunoscute oficial ca fiind zile nelucrătoare sau în afara programului normal de lucru specificat în contract, cu excepția celor stabilite în Secțiunea *”Condiții Specifice”*.

(e) *Contractantul* informează *Achizitorul* cu privire la programul său de lucru, astfel cum este stabilit în Secțiunea *”Condiții Specifice”.*

(f) Alte clauze referitoare la obligațiile *Contractantului* cu privire la personalul și forța de muncă, asigurările și securitatea muncii, legislația muncii și programul de lucru pot fi stabilite în Secțiunea *”Condiții Specifice”*.

(g) *Contractantul* poartă întreaga răspundere în cazul producerii accidentelor de muncă, evenimentelor şi incidentelor periculoase, îmbolnăvirilor profesionale generate sau produse de echipamentele tehnice (utilaje, instalaţii etc.), procedee tehnologice utilizate sau utilizate de către angajații săi şi cei aparţinând societăţilor care desfăşoară activităţi pentru acesta (subcontractanţi), în conformitate cu prevederile legale în domeniul securităţii şi sănătăţii în muncă în vigoare pe durata *Contractului*.

### *3.2.10. Obligații în legătură cu calitatea Lucrărilor și responsabilitatea Contractantului față de Lucrări*

1. *Contractantul* garantează *Achizitorului* că acesta operează un sistem de management al calității pentru *Lucrările* realizate în cadrul *Contractului* și că va aplica, pe toată perioada derulării *Contractului*, *Planul de management al calității* inclus în *Propunerea Tehnică*. *Contractantul* va corecta, pe cheltuiala sa, orice *Defecțiune/*neconformitate, astfel încât să demonstreze, în orice moment, *Achizitorului*, remedierea acestor *Defecțiuni/*neconformități, conform *Planului de calitate acceptat*.
2. *Contractantul* notifică *Achizitorul* cu privire la fiecare *Defeciune/*neconformitate imediat ce acesta îl identifică. La *Finalizare/Ajungere la termen* sau la *Punctul de reper/Jalonul* inclus în *Graficul general de realizare a investiției publice (fizic și valoric)* acceptat, *Contractantul* notifică *Achizitorul* cu privire la *Defecțiunile/*neconformitățile care nu au fost remediate și comunică *Achizitorului* perioada de remediere a acestora conform *Planului de management al calității* inclus în *Propunerea Tehnică*. Drepturile *Achizitorului* cu privire la orice *Defecțiune/*neconformitate neidentificat(ă) sau nenotificată de către *Contractant*, pe perioada de derulare a *Contractului*, nu sunt afectate. *Contractantul* remediază *Defecțiunile/*neconformitățile, într-un timp care minimizează efectul advers asupra *Achizitorului*, dar nu mai târziu de termenul inclus în *Planul de management al calității* inclus în *Propunerea Tehnică*. În cazul în care *Contractantul* nu remediază o *Defeciune/o* neconformitate, în termenul stabilit prin *Planul de management al calității* inclus în *Propunerea Tehnică*, *Achizitorul* remediază *Defecțiunea/*neconformitatea prin alte mijloace și pe cheltuiala sa, iar contravaloarea remedierii este suportată de *Contractant*, în baza mecanismului descris în Secţiunea „*Condiţii Specifice*”.

### *3.2.11 Obligații în legătură cu terții susținători a căror angajamente de susținere fac parte din Documentele Contractului, altul/alții decât cei care au calitatea de Subcontractant.*

*Contractantul* va prezenta, în cadrul întâlnirilor de monitorizare a progresului pentru *Lucrările* din cadrul *Contractului*, stadiul îndeplinirii obligațiilor asumate prin angajamente de susținere de terță parte așa cum a fost declarat în oferta acceptată. De asemenea, *Contractantul* va prezenta și modalitatea efectivă prin care terțul susținător a luat la cunoștință despre eventuale dificultăți ale *Contractantului* în realizarea *Lucrărilor* din *Contract*, așa cum sunt aceste dificultăți descrise în evidențele întâlnirilor de monitorizare a performanțelor în cadrul *Contractului*.

### *3.2.12. Obligații privind progresul Lucrărilor*

* 1. *Contractantul* are obligația de a elabora și de a transmite *Achizitorului*, pe perioada de execuție a *Lucrărilor*, rapoartele/documentele specificate în *Caietul de Sarcini* precum și orice alte rapoarte/documente solicitate astfel cum este stabilit la clauzele de la 5 - MONITORIZAREA CONTRACTULUI din prezentul *Contract*. Rapoartele/documentele vor fi elaborate cu respectarea prevederilor *Caietului de Sarcini*, în conformitate cu Regulamentele/Standardele/normativele aplicabile în vigoare precum și cu respectarea prevederilor legislației naționale relevante pentru domeniul *Contractului*.
  2. *Contractantul* va emite Factura/Facturile conform *Graficului de facturare și de efectuare a plăților* acceptat și astfel cum este stabilit în Secțiunea *”Condiții Specifice”*.

### *3.2.13. Perioada de Garanție acordată Lucrărilor*

*(a) Contractantul* are obligația legală de garantare a calității *Materialelor, Echipamentelor și Lucrărilor* de construcții executate, conform *Legii nr. 10/1995 cu modificările și completările ulterioare*, coroborate cu prevederile *Codului Civil* privind condițiile și termenele stabilite pentru descoperirea viciilor ascunse.

(b) Perioada de garanție este cea stabilită în Secțiunea *”Condiții Specifice”*.

(c) În perioada de garanție *Contractantul* are obligația, în urma dispoziției date de *Achizitor*, de a executa toate *Lucrările de modificare*, reconstrucție și remediere a viciilor și altor *Defecțiuni* a căror cauză este nerespectarea prevederilor clauzelor contractuale și a prevederilor *Caietului de Sarcini*. Obligația legală de garanție a *Contractantului* pentru *Lucrările* executate impune remedierea tuturor *Defecțiunilor* constatate în termenul legal de garanție, exceptate fiind cele produse din culpa *Achizitorului* sau a persoanelor pentru care aceasta este ținută să răspundă.

Defecțiunile și lipsurile constatate de *Achizitor*, în perioada de garanție, trebuie aduse la cunoștința *Contractantului*, iar acesta, trebuie remediate astfel cum este stabilit în Secțiunea *”Condiții Specifice”*.

## 3.3. Sancţiuni pentru neîndeplinirea culpabilă a obligaţiilor contractuale

(a) Nerespectarea obligaţiilor asumate prin prezentul C*ontract* de către una dintre *Părţi*, în mod culpabil şi repetat, dă dreptul *Părţii* lezate de a considera *Contractul* de drept reziliat şi de a pretinde plata de daune-interese.

(b) *Achizitorul* îşi rezervă dreptul de a renunţa oricând la C*ontract*, printr-o notificare scrisă adresată *Contractantului* fără nici o compensaţie, dacă acesta din urmă dă faliment, cu condiţia ca această renunţare să nu prejudicieze sau să afecteze dreptul la acţiune sau despăgubire pentru *Contractant*. În acest caz, *Contractantul* are dreptul de a pretinde numai plata corespunzătoare pentru partea din *Contract* executată până la data denunţării unilaterale a *Contractului*.

(c) În situaţia în care *Contractantul* nu îşi îndeplineşte la termen sau corespunzător obligaţiile contractuale, se consideră că acesta produce implicit prejudicii grave *Achizitorului*, iar acesta din urmă are dreptul de a-l exclude în cazul participării la alte proceduri organizate în viitor pentru atribuirea altor contracte de achiziţie publică.

### *3.3.1. Neîndeplinirea Obligațiilor de către Achizitor*

(a) Dacă *Achizitorul* nu face plata conform prevederilor *Contractului*, *Contractantul* poate emite o notificare cu referire la clauza respectivă prin care să specifice neîndeplinirea obligațiilor.

(b) Dacă neîndeplinirea obligațiilor nu este remediată în termenul stabilit în Secțiunea *”Condiții Specifice”*, *Contractantul* poate suspenda execuția tuturor Lucrărilor sau a unor părți ale acestora sau de a diminua ritmul execuției, dar numai cu condiția notificării prealabile a *Achizitorului*.

(c) Efectele măsurilor stabilite la clauza 3.3.1.(b) din prezentul *Contract* încetează odată cu îndeplinirea obligațiilor de către *Achizitor*, cu consecința obligației *Contractantului* de a relua lucrările în termenul stabilit în Secțiunea *”Condiții Specifice”*.

(d) Dacă neîndeplinirea obligațiilor nu este remediată în termenul stabilit în Secțiunea *”Condiții Specifice”*, *Contractantul* poate, printr-o a doua notificare, prin care să ceară rezilierea *Contractului*.

(e) În cazul în care *Achizitorul* nu onorează facturile în termenul stabilit în Secțiunea *”Condiții Specifice”*, Achizitorul va plăti penalitățile astfel cum este stabilit în Secțiunea *”Condiții Specifice”*.

### *3.3.2. Neîndeplinirea Obligațiilor de către Contractant*

(a) Dacă *Contractantul* abandonează *Lucrările*, refuză sau nu reușește să respecte instrucțiunile *Achizitorului* sau nu reușește să ducă la îndeplinire obligațiile asumate, *Achizitorul* poate emite o notificare cu referire la prezenta clauză, prin care să specifice obligațiile neîndeplinite.

(b) Dacă, în termenul stabilit în Secțiunea *”Condiții Specifice”*, *Contractantul* nu ia toate măsurile de remediere a neîndeplinirii obligațiilor, *Achizitorul* poate solicta, printr-o a doua înștiințare emisă, să rezilieze unilateral *Contractul*, fără nicio altă formalitate și fără intervenția instanței de judecată.

(c) Termenul în care Achizitorul poate transmite cea de-a doua notificare este cel stabilit în Secțiunea *”Condiții Specifice”*.

(d) După reziliere, *Contractantul* trebuie să predea *Amplasamentul* în termenul stabilit în Secțiunea *”Condiții Specifice”* și să părăsească *Șantierul*, lăsând pe *Șantier* *Materialele*, *Echipamentele* și toate Utilajele *Contractantului* specificate de *Achizitor* în a doua notificare, acestea urmând a fi utilizate până la terminarea *Lucrărilor*.

(e) În cazul în care, din vina sa exclusivă, *Contractantul* nu reuşeşte să-şi îndeplinească obligaţiile asumate prin *Contract*, atunci *Achizitorul* este îndreptăţit de a deduce din *Preţul Contractului*, ca penalităţi, o sumă astfel cum este stabilită în Secțiunea *”Condiții Specifice”*.

# 4. ÎNCEPEREA, EXECUTAREA, FINALIZAREA, RECEPȚIA ȘI GARANȚIA *LUCRĂRILOR*

## 4.1. Începerea şi Execuția *Lucrărilor*

(a) *Contractantul* va începe *Lucrările* la *Data de Începere a Lucrărilor*, astfel cum este stabilită în Secțiunea *”Condiții Specifice”*, va acționa cu promptitudine și fără întârziere și va finaliza *Lucrările* cu respectarea *Duratei de Execuție*.

(b) *Contractantul* se obligă să execute *Lucrările* contractate în conformitate cu *Graficul general de realizare a investiției publice (fizic și valoric)* acceptat, în termenul stabilit în Secțiunea *”Condiții Specifice”*

(c) *Lucrările* trebuie să se deruleze conform *Graficului general de realizare a investiției publice (fizic și valoric)* acceptat şi să fie terminate la data stabilită. Datele intermediare, prevăzute în *Graficul general de realizare a investiției publice (fizic și valoric)* acceptat, se consideră date contractuale.

(d) *Contractantul* va prezenta, la cererea *Achizitorului*, după semnarea *Contractului*, *Graficul general de realizare a investiției publice (fizic și valoric)* acceptat, realizat în ordinea tehnologică de execuţie. În cazul în care, după opinia *Achizitorului*, pe parcurs, desfăşurarea *Lucrărilor* nu corespunde cu *Graficul general de realizare a investiției publice (fizic și valoric)* acceptat, la cererea *Achizitorului*, *Contractantul* va prezenta un *Graficul general de realizare a investiției publice (fizic și valoric)* acceptat, în vederea terminării *Lucrărilor* la data prevăzută în *Contract*. *Graficul general de realizare a investiției publice (fizic și valoric)* revizuit nu îl va scuti pe *Contractant* de niciuna dintre îndatoririle asumate prin *Contract*.

(e) În cazul în care *Contractantul* întârzie începerea *Lucrărilor*, terminarea pregătirilor sau dacă nu îşi îndeplineşte îndatoririle prevăzute la clauza 3.2 -Obligațiile *Contractantului*, *Achizitorul* este îndreptăţit să stabilească un termen nou la care activitatea să intre în normal şi să îl avertizeze pe *Contractant* că, în cazul neconformării, la expirarea termenului stabilit va rezilia *Contractul*.

(f) *Achizitorul* are dreptul de a supraveghea desfăşurarea execuţiei *Lucrărilor* şi de a stabili conformitatea lor cu specificaţiile din anexele care fac parte integrantă din *Contract*. *Părţile* contractante au obligaţia de a notifica, *în scris*, una celeilalte, identitatea reprezentanţilor lor atestaţi profesional pentru acest scop, şi anume responsabilul tehnic cu execuţia din partea *Contractantului* şi dirigintele de şantier sau, dacă este cazul, altă persoană fizică sau juridică atestată potrivit legii, din partea *Achizitorului*.

(g) *Contractantul* are obligaţia de a asigura accesul reprezentantului *Achizitorului* la locul de muncă, în ateliere, depozite şi oriunde îşi desfăşoară activităţile legate de îndeplinirea obligaţiilor asumate prin *Contract*, inclusiv pentru verificarea lucrărilor ascunse.

(h) *Materialele* trebuie să fie de calitatea prevăzută în documentaţia de execuţie; verificările şi testările *Materialelor* folosite la execuţia lucrărilor precum şi condiţiile de acceptare a *Lucrării/Lucrărilor* prin recepţii provizorii şi/sau recepţii finale, astfel cum sunt descrise în documentele *Contractului*.

(i) *Contractantul* are obligaţia de a asigura *Instrumentele*, *Utilajele* şi *Materialele* necesare pentru verificarea, măsurarea şi testarea *Lucrărilor*. *Costul* probelor şi încercărilor, inclusiv manopera aferentă acestora, revin *Contractantului*.

(j) Probele neprevăzute şi comandate de *Achizitor* pentru verificarea unor *Lucrări* sau *Materiale* puse în operă vor fi suportate de *Contractant,* dacă se dovedeşte că *Materialele* nu sunt corespunzătoare calitativ sau că manopera nu este în conformitate cu prevederile *Contractului*. În caz contrar, *Achizitorul* va suporta aceste cheltuieli.

(k) *Contractantul* are obligaţia de a nu acoperi *Lucrările* care devin ascunse, fără aprobarea *Achizitorului*.

(l) *Contractantul* are obligaţia de a notifica *Achizitorului*, ori de câte ori astfel de *Lucrări* (care devin ascunse), inclusiv fundaţiile, sunt finalizate, pentru a fi examinate şi măsurate.

(m) *Contractantul* are obligaţia de a dezveli orice *Lucrare/Lucrări* sau părţi ale *Lucrării*/*Lucrărilor*, la dispoziţia *Achizitorului*, şi de a le remedia, dacă este cazul.

(n) În cazul în care se constată că *Lucrările* sunt de calitate corespunzătoare şi au fost executate conform documentaţiei de execuţie, atunci cheltuielile privind dezvelirea şi refacerea vor fi suportate de către *Achizitor*, iar în caz contrar, de către *Contractant*.

(o) În fazele determinante, controlul se efectuează conform prevederilor legale aplicabile, astfel cum este stabilit în Secțiunea “*Condiții Specifice”*.

## 4.2. Asigurări

### *4.2.1 Obligații generale privind Asigurările*

(a) Doar dacă nu se specifică altfel în Secțiunea “*Condiții Specifice”, Contractantul* este *Partea asiguratoare*.

(b) *Partea asiguratoare*, astfel cum este stabilită la clauza 4.2.1.(a) din prezentul *Contract*, are obligaţia de a încheia, înainte de începerea *Lucrărilor*, *Asigurări* care trebuie să cuprindă toate riscurile ce ar putea apărea privind *Lucrările* executate, *Utilajele*, *Instalaţiile* de lucru, *Echipamentele*, *Materialele* pe stoc, personalul propriu şi reprezentanţii împuterniciţi să verifice, să testeze sau să recepţioneze *Lucrările* precum şi daunele sau prejudiciile aduse către terţe persoane fizice sau juridice, astfel cum este stabilit în Secțiunea “*Condiții Specifice”*.

(c) Contractantul trebuie să transmită *Asigurările*, astfel cum este stabilit în Secțiunea “*Condiții Specifice”*.

(d) Perioada de valabilitate a *Asigurărilor* este cea stabilit în Secțiunea “*Condiții Specifice”*.

### *4.2.2. Asigurarea Lucrărilor şi a Utilajelor Contractantului*

*Partea asigurătoare*, astfel cum este stabilită la clauza 4.2.1.(a) din prezentul *Contract*, trebuie să asigure *Lucrările*, *Echipamentele*, *Materialele* şi *Documentele Contractantului*, astfel cum este stabilit în Secțiunea “*Condiții Specifice”*.

### *4.2.3. Asigurarea împotriva vătămării persoanelor şi a daunelor aduse proprietății*

*Partea asigurătoare*, astfel cum este stabilită la clauza 4.2.1.(a) din prezentul *Contract*, trebuie să încheie Asigurare/Asigurări privind răspunderea pentru orice pierderi, daune, decese sau vătămări corporale care pot afecta orice proprietate fizică sau orice persoană și care ar putea fi generate pe perioada executării prezentului *Contract*, astfel cum este stabilit în Secțiunea “*Condiții Specifice”*.

### *4.2.4. Asigurarea Personalului Contractantului*

*Contractantul* va încheia şi va menține în vigoare asigurarea împotriva reclamațiilor, daunelor, pierderilor şi cheltuielilor, inclusiv taxe şi cheltuieli legale, care decurg din vătămări corporale, îmbolnăviri, maladii sau decesul oricărei persoane angajate de către *Contractant* sau oricărui alt membru al *Personalului Contractantului*, astfel cum este stabilit în Secțiunea “*Condiții Specifice”*.

## 4.3. Protecția patrimoniului cultural naţional

(a) Toate fosilele, monedele, obiectele de valoare sau orice alte vestigii sau obiecte de interes arheologic descoperite pe *Amplasamentul Lucrării* sunt considerate, în relațiile dintre *Părţi*, ca fiind proprietatea absolută a *Achizitorului*.

(b) *Contractantul* are obligația de a lua toate precauțiile necesare pentru ca muncitorii săi sau oricare alte persoane să nu îndepărteze sau să deterioreze obiectele prevăzute la clauza 4.3.(a) din prezentul *Contract*, iar imediat după descoperirea şi înainte de îndepărtarea lor, de a înștiința *Achizitorul* despre această descoperire şi de a îndeplini dispozițiile primite de la *Achizitor* privind îndepărtarea acestora. Dacă, din cauza unor astfel de dispoziții, *Contractantul* suferă întârzieri şi/sau cheltuieli suplimentare, atunci, prin consultare, *Părțile* vor stabili:

* + - * 1. orice prelungire a duratei de execuție la care *Contractantul* are dreptul;
        2. totalul cheltuielilor suplimentare, care se va adăuga la *Prețul* *Contractului*.

(c) *Achizitorul* are obligația, de îndată ce a luat la cunoștință despre descoperirea obiectelor prevăzute la clauza 4.3.(a) din prezentul *Contract*, de a înștiința în acest sens organele de poliție şi comisia monumentelor istorice.

## 4.4. Întârzierea şi sistarea *Lucrărilor*

În cazul în care:

1. volumul sau natura lucrărilor neprevăzute; sau
2. condiţiile climaterice excepţional de nefavorabile; sau
3. oricare alt motiv de întârziere care nu se datorează *Contractantului* şi nu a survenit prin încălcarea *Contractului* de către acesta, îndreptăţesc *Contractantul* de a solicita prelungirea termenului de execuţie a lucrărilor sau a oricărei părţi a acestora, atunci, prin consultare,

în Secțiunea *”Condiții Specifice”* se va stabili:

* + 1. orice prelungire a *Duratei de Execuţie* la care *Contractantul* are dreptul,
    2. totalul cheltuielilor suplimentare, care se va adăuga la *Preţul* *Contractului*.

(c) Fără a prejudicia drepturile *Contractantului* prevăzut în clauzele de la punctul. *3.3.1. - Neîndeplinirea Obligațiilor de către Achizitor*, *Contractantul* are dreptul de a sista *Lucrările* sau de a diminua ritmul execuţiei dacă *Achizitorul* nu plăteşte în termenul stabilit în Secțiunea *”Condiții Specifice”*.

## 4.5. Execuția *Lucrărilor*

(a) *Contractantul* va începe *Lucrările* la *Data de Începere a Lucrărilor*, va acționa cu promptitudine și fără întârziere și va termina *Lucrările* în timpul alocat *Duratei de Execuție*.

(b) *Contractantul* se obligă să execute *Lucrările* contractate în concordanță cu *Graficul general de realizare a investiției publice (fizic și valoric)* acceptat, în termenul stabilit în Secțiunea *”Condiții Specifice”* și sub rezerva predării *Amplasamentului*, liber de orice sarcini.

## 4.6. Graficul general de realizare a investiției publice (fizic și valoric)

(a) Execuția *Lucrărilor* se va face în succesiunea și termenele stabilite prin *Graficul general de realizare a investiției publice* *(fizic și valoric)* acceptat alcătuit în ordinea tehnologică de execuție, anexă la *Contract*, parte integrantă al acestuia.

(b) Verificarea îndeplinirii obligațiilor contractuale de către *Contractant*, sub aspectul încadrării în termenele de execuție, se va face prin raportarea stadiului de fapt a *Lucrărilor* la conținutul *Graficul general de realizare a investiției publice* *(fizic și valoric)* acceptat.

(c) În cazul în care, după opinia Achizitrului, pe parcurs, desfășurarea *Lucrărilor* nu corespunde cu *Graficul general de realizare a investiției publice* *(fizic și valoric)* acceptat, la cererea *Achizitorului*, *Contractantul* va prezenta un grafic revizuit, în vederea terminării *Lucrărilor* la data prevăzută în *Contract*. Graficul revizuit nu îl va scuti pe *Contractant* de niciuna dintre îndatoririle asumate prin *Contract*.

## 4.7. Prelungirea Duratei de Execuție

(a) Cu condiția respectării prevederilor stabilite la clauza 2.5.3. - Notificarea promptă, *Contractantul* va avea dreptul la prelungirea *Duratei de Execuție* dacă se înregistrează sau se vor înregistra întârzieri cauzate de un *Risc al Achizitorului* sau de situațiile stipulate în clauzele 4.8.(d) și (e), sub condiția informării *Achizitorului*, în termenul stabilit în Secțiunea *”Condiții Specifice”*, asupra împrejurărilor care pot determina prelungirea *Duratei de Execuție*.

(b) *Contractantul* poate solicita prelungirea termenului de execuţie a *Lucrărilor* sau a oricărei părţi a acestora în situațiile astfel cum sunt stabilite în Secțiunea *”Condiții Specifice”.*

(c) La primirea solicitării motivate din partea *Contractantului*, *Achizitorul* va lua în considerare toate detaliile justificative furnizate de către *Contractant* și, dacă este cazul, va prelungi *Durata de Execuție*.

## 4.8. Întârzierea Execuției *Lucrărilor*

(a) Toate *Lucrările* contractate vor fi finalizate și recepționate de *Achizitor* în cadrul termenului stabilit sub sancțiunea penalităților astfel cum sunt stabilite în Secțiunea *”Condiții Specifice”*. Clauza penală va fi aplicată:

1. la valoarea etapei constructive intermediare nerealizate în termen, potrivit *Graficul general de realizare a investiției publice* *(fizic și valoric)* acceptat sau
2. întregului preț al *Lucrărilor* contractate, independent de gradul în care lucrarea este parțial realizată, în situația depășirii *Duratei de Execuție*.

(b) Cuantumul penalităților poate depăși valoarea *Contractului* și poate fi încasat de *Achizitor* și prin reținerea sumelor datorate *Contractantului*, ulterior emiterii unei facturi fiscale având acest obiect.

(c) În cazul în care lipsa finalizării *Lucrărilor* conduce la imposibilitatea predării și exploatării construcțiilor vizate, independent de stadiul intermediar în care aceste construcții se află prin execuția parțială a *Lucrărilor*, clauzele penale stabilite la clauza 4.8.(a) din prezentul *Contract* urmează a fi aplicate întregului *Preț* al *Lucrărilor* contractate prin semnarea prezentului *Contract*, oricare ar fi măsura în care lucrările la care *Contractantul* s-a obligat sunt executate la data scadenței obligației sale de finalizare a *Lucrărilor*.

(d) *Contractantul* nu datorează penalități de întârziere atunci când întârzierile sunt urmarea lipsei de *Documentație Tehnică* sau a lipsei frontului de lucru, datorate culpei *Achizitorului*. În toate aceste ipoteze termenul de execuție care curge împotriva *Contractantului* va fi prelungit cu durata acestor impedimente, constatate *în scris* de către *Părți* prin reprezentanții lor împuterniciți în acest sens, potrivit articolelor prezentului *Contract*, prin încheierea unui *Act Adițional* la *Contract*.

(e) Obligația notificării Inspectoratului de Stat în Construcții și Primăriei/Consiliului Local cu privire la data începerii efective a *Lucrărilor* este în sarcina *Achizitorului*.

(f) *Lucrările* trebuie să se deruleze conform *Graficului general de realizare a investiției publice* *(fizic și valoric)* acceptat și graficului de execuție a fazelor determinante și să fie terminate la data stabilită. Datele intermediare prevăzute în grafice se consideră date contractuale.

(g) Întârzierea *Lucrărilor* va fi acceptată în următoarele cazuri:

1. condițiile climaterice extrem de nefavorabile precum și temperaturi care, potrivit normelor, normativelor și argumentelor tehnice, nu permit punerea în execuție a unor *Materiale* sau procedee tehnice,
2. oricare alt motiv de întârziere care nu se datorează *Contractantului* și nu a survenit prin încălcarea *Contractului* de către acesta; *Contractantul* este îndreptățit să solicite în scris prelungirea termenului de execuție a oricărei părți din *Lucrare*.

(h) Intervenția unei situații care poate determina imposibilitatea temporară a executării *Contractantului* de executare a obligațiilor contractuale obligă *Contractantul* la informarea cu promptitutine a *Achizitorului*, în termenelul stabilit în Secțiunea ”*Condiții Specifice*”.

Lipsa informării *Achizitorului* în cadrul acestui termen face inopozabilă acestuia dispoziția sau decizia *Dirigintelui de Șantier* sau a *Contractantului* cu privire la sistarea temporară, integrală sau parțială, a *Lucrărilor*, cu consecința dreptului *Achizitorului* de a refuza prelungirea *Duratei de Execuție* a *Lucrărilor* contractate.

## 4.9. Terminarea și Recepția *Lucrărilor*

### *4.9.1.* *Terminarea Lucrărilor*

(a) *Lucrările,* în totalitatea lor, sau, dacă este cazul, oricare parte din *Lucrare/Lucrări* trebuie finalizate în termenul stabilit prin *Graficul general de realizare a investiției publice (fizic și valoric)* acceptat.

(b) La finalizarea *Lucrărilor*, *Contractatul* are obligaţia de a notifica, *în scris*, *Achizitorului* că sunt îndeplinite condiţiile de recepţie, solicitând acestuia convocarea comisiei de recepţie.

(c) Pe baza situaţiilor de lucrări executate confirmate şi a constatărilor efectuate pe teren, *Achizitorul* va aprecia dacă sunt întrunite condiţiile pentru a convoca comisia de recepţie.

(d) În cazul în care se constată că sunt lipsuri sau deficienţe, acestea vor fi notificate *Contractantului*, stabilindu-se şi termenele pentru remediere şi finalizare.

(e) După constatarea remedierii tuturor lipsurilor şi deficienţelor, la o nouă solicitare a *Contractantului*, *Achizitorul* va convoca comisia de recepţie.

(f) Comisia de recepţie are obligaţia de a constata stadiul îndeplinirii *Contractului* prin corelarea prevederilor acestuia cu documentaţia de execuţie şi cu reglementările în vigoare.

(g) În funcţie de constatările făcute, *Achizitorul* are dreptul de a aproba sau de a respinge recepţia.

(h) Recepţia se poate face şi pentru părţi ale lucrării, distincte din punct de vedere fizic şi funcţional.

### *4.9.2. Recepția Lucrărilor*

(a) *Contractantul* are obligația de a notifica *în scris* *Achizitorul*, atunci când consideră *Lucrările* finalizate și că sunt îndeplinite condițiile de recepție, solicitând acestuia convocarea comisiei de recepție conform prevederilor legale aplicabile cu privire la recepția lucrărilor de construcții și instalații aferente acestora.

(b) Pe baza situațiilor de lucrări executate confirmate și a constatărilor efectuate pe teren, *Achizitorul* va aprecia dacă sunt întrunite condițiile pentru a convoca comisia de recepție. În cazul în care se constată că sunt lipsuri sau deficiențe, acestea vor fi consemnate într-un Proces-Verbal și notificate *Contractantului*, stabilindu-se și termenele pentru remedieri și finalizare. După constatarea remedierii tuturor lipsurilor şi deficienţelor, la o nouă solicitare a *Contractantului*, *Achizitorul* va convoca comisia de recepţie. În cazul în care nu sunt respectate termenele prevăzute pentru remedieri și finalizare, *Achizitorul* poate contracta aceste lucrări cu un terț, plata acestora urmând a se efectua din *Garanția de bună execuție* constituită de *Contractant*. După constatarea remedierii tuturor lipsurilor și deficiențelor, la o nouă solicitare a *Contractantului*, *Achizitorul* va convoca comisia de recepție.

(c) Comisia de recepție are obligația de a constata execuția completă a tuturor *Lucrărilor* prevăzute în prezentul *Contract*, prin corelarea prevederilor acestuia cu documentația de execuție și cu reglementările specifice, cu respectarea exigențelor prevăzute de *Lege*. În funcție de constatările făcute, *Achizitorul* are dreptul de a aproba, a amâna sau de a respinge recepția.

(d) *Achizitorul* va proceda la *Recepția Lucrărilor* potrivit legilor în vigoare și va înștiința *Contractantul* cu privire la decizia sa de a recepționa *Lucrările,* transmițând acestuia o copie a *Procesului-Verbal de Recepție a Lucrărilor*.

(e) După comunicarea *Procesului-Verbal de Recepție a Lucrărilor,* *Contractantul* va finaliza cu promptitudine *Lucrările* neterminate sau neconforme indicate de comisia de recepție și va elibera *Șantierul*, astfel cum este stabilit în Secțiunea ”*Condiții Specifice*”.

(f) *Recepția finală* va fi efectuată conform prevederilor legale, după expirarea perioadei de garanție.

(g) Recepţia *Lucrărilor* se poate face şi pentru părţi ale *Lucrării*, distincte din punct de vedere fizic şi funcţional.

## 4.10. Remedierea Defecțiunilor

(a) În orice moment pe perioada de valabilitate a *Contractului*, *Achizitorul* poate să înștiințeze *Contractantul* cu privire la orice *Defecțiuni*/neconformități, fie ele aparente sau ascunse, sau lucrări nefinalizate.

(b) *Contractantul* va remedia, fără costuri suplimentare pentru *Achizitor*, orice *Defecțiuni*/neconformități datorate faptului că *Materialele*, *Echipamentele* sau calitatea execuției nu sunt în conformitate cu prevederile *Contractului*.

(c) Costul remedierii *Defecțiunilor* datorate oricărei alte cauze va fi evaluat ca o *Modificare*.

(d) Neremedierea *Defecțiunilor* sau nefinalizarea *Lucrărilor* neterminate în cadrul termenului stabilit prin notificarea *Achizitorului* va îndreptăți *Achizitorul* să efectueze toate *Lucrările* necesare, pe cheltuiala *Contractantului*.

## 4.11. Desfacerea și Testarea

(a) *Achizitorul* poate emite instrucțiuni referitoare la desfacerea și/sau testarea oricărei *Lucrări*. Probele neprevăzute și comandate de *Achizitor* pentru verificarea unor *Lucrări* sau *Materiale* puse în operă vor fi suportate de *Achizitor*, cu excepția cazului în care se stabilește că, în urma unei desfaceri și/sau testări, *Materialele*, *Echipamentele* sau manopera nu sunt corespunzătoare calitativ. *Contractantul* va fi plătit pentru asemenea desfaceri și/sau testări ca pentru o *Modificare* conform prevederilor clauzelor de la 2.4.1. – Modificările Contractului din prezentul *Contract*.

(b) *Materialele* trebuie să fie de calitatea prevăzută în documentația de execuție. Verificările și testările *Materialelor* folosite la execuția *Lucrărilor* precum și condițiile pentru semnarea recepției provizorii și a recepției finale (calitative) sunt cele descrise în *Caietul de Sarcini*.

(c) *Contractantul* are obligația să asigure *Instrumentele*, *Utilajele* și *Materialele* necesare pentru verificarea, măsurarea și testarea *Lucrărilor*, conform prevederilor legale în în vigoare. Costul probelor și încercărilor, inclusiv al manoperei aferente acestora, revine *Contractantului*.

(d) *Contractantul* are obligația de a nu acoperi *Lucrările* care devin ascunse, fără notificarea și aprobarea *Achizitorului*.

(e) *Contractantul* are obligația de a notifica *Achizitorul*, ori de câte ori astfel de lucrări sunt finalizate, pentru a fi examinate și măsurate. În caz contrar, *Contractantul* are obligația de a dezveli orice parte sau părți din *Lucrare*, pe cheltuiala sa și la dispoziția *Achizitorului*, și de a reface această parte sau aceste părți din *Lucrare*, dacă este cazul.

## 4.12. Perioada de garanție acordată *Lucrărilor*

(a) Perioada pentru garanţia acordată lucrărilor este stabilită în Secțiunea ”*Condiții Specifice*”. *Garanţia Lucrărilor* este distinctă de *Garanţia de bună execuţie* a *Contractului.*

(b) Perioada pentru garanția de bună execuție a lucrărilor este stabilită în Secțiunea ”*Condiții Specifice*” și curge de la data *Recepţiei la terminarea lucrărilor* şi până la *Recepţia finală***.**

(c) În perioada de garanţie, *Contractantul* are obligaţia, în urma dispoziţiei date de *Achizitor*, de a executa toate lucrările de modificare, reconstrucţie şi remediere a viciilor şi altor *Defecțiuni* a căror cauză este nerespectarea clauzelor contractuale.

(d) *Contractantul* are obligaţia de a executa, pe cheltuiala proprie, toate și oricare dintre *Lucrările*, în cazul în care ele sunt necesare datorită:

utilizării de *Materiale*, de *Instalaţii* sau a unei manopere neconforme cu prevederile *Contractului* sau

unui viciu provenit din nerespectarea proiectării sau

neglijenţei sau neîndeplinirii de catre *Contractant* a oricăreia dintre obligaţiile explicite sau implicite care îi revin în baza *Contractului*.

(e) În cazul în care *Defecţiunile* nu se datorează *Contractantului*, *Lucrările* fiind executate de către acesta conform prevederilor *Contractului*, costul remedierilor va fi evaluat şi plătit ca *Lucrări suplimentare*.

(f) În cazul în care *Contractantul* nu execută*Lucrările* prevazute la clauza 4.12.(d) din prezentul *Contract*, *Achizitorul* este îndreptăţit să angajeze şi să plătească alți terți care să le execute. Cheltuielile aferente acestor *Lucrări* vor fi recuperate de către *Achizitor* de la *Contractant* sau reţinute din sumele cuvenite acestuia.

## 4.13. Emiterea documentelor constatatoare

Pentru și în legătură cu acest *Contract*, documentele constatatoare se emit astfel cum este stabilit în Secțiunea ”*Condiții Specifice*”.

# 5. MONITORIZAREA *CONTRACTULUI*

## 5.1. Raportarea și aprobarea *Lucrărilor* executate și predate

1. *Contractantul* va prezenta documentele și rapoartele conform celor specificate în *Caietul de Sarcini* și cu respectarea *Graficului general de realizare a investiției publice (fizic și valoric)* acceptat de către *Achizitor.*
2. *Contractantul* are obligația să elaboreze, pe perioada de execuție a *Lucrărilor*, toate documentele și rapoartele solicitate conform prevederilor cuprinse în *Caietul de Sarcini*. Documentele și rapoartele menționate în Secțiunea „*Condiţii Specifice*” vor fi revizuite și actualizate, astfel încât să respecte prevederile *Caietului de Sarcini*, conform *Legilor*, *Reglementărilor* și *Standardelor* în vigoare.
3. Aprobarea de către *Achizitor* a documentelor și rapoartelor întocmite și înaintate de către *Contractant* va certifica faptul că acestea sunt conforme cu termenii *Contractului*.

## 5.2. Revizuiri contractuale ca urmare a monitorizării performanței *Contractantului*

*Contractantul* va întreprinde oricare şi toate măsurile şi acţiunile necesare sau corespunzătoare pentru realizarea cel puţin a performantelor contractuale astfel cum sunt stabilite în Secţiunea “*Condiţii Specifice*”.

## 5.3. Prevederi contractuale privind monitorizarea performanțelor

1. La intervalele de referință stabilite în Secţiunea “*Condiţii Specifice*”, *Graficul general de realizare a investiției publice (fizic și valoric)* este analizat și revizuit în cadrul întâlnirilor de lucru stabilite cu scopulanalizării stadiului activităților din *Contract*.
2. Condițiile în care se realizează ședințele de monitorizare sunt cele descrise în Secţiunea “*Condiţii Specifice*” și detaliate în *Caietul de Sarcini* la capitolul “*Managementul/Gestionarea Contractului și activități de raportare în cadrul Contractului”.*
3. Pentru prima întâlnire de monitorizare a progresului se utilizează versiunea *Graficului general de realizare a investiției publice (fizic și valoric)* stabilită în Secțiunea “*Condiţii Specifice*”.
4. Pentru fiecare întâlnire de monitorizare a progresului în cadrul *Contractului* și de analiză a *Graficului general de realizare a investiției publice (fizic și valoric)*, *Contractantul* prezintă *Achizitorului* informațiile solicitate în Secțiunea “*Condiţii Specifice*”.
5. Pentru analiza *Graficului general de realizare a investiției publice (fizic și valoric)* de către *Achizitor* și emiterea acceptului sau a refuzului *Graficului general de realizare a investiției publice (fizic și valoric)*, *Contractantul* include, în datele de intrare furnizate pentru fiecare întâlnire de analiză a stadiului realizării activităților din *Contract,* informații privind situația plăților către *Subcontractanți,* împreună cu informațiile stabilite în Secțiunea “*Condiţii Specifice*”.
6. Motivele pentru care *Achizitorul* va putea emite un refuz pentru *Graficul general de realizare a investiției publice (fizic și valoric)* propus spre aprobare sunt cele specificate în Secțiunea “*Condiţii Specifice*”.
7. În intervalul stabilit în Secțiunea “*Condiţii Specifice*”, *Achizitorul* comunică*Contractantului* acceptul sau refuzul cu privire la *Graficul general de realizare a investiției publice (fizic și valoric)* prezentat, împreună cu motivele care au stat la baza acceptului sau refuzului *Achizitorului.*
8. În cazul în care, din culpa sa proprie, *Contractantul* nu realizează activitățile în cadrul *Contractului* conform *Graficului general de realizare a investiției publice (fizic și valoric)* acceptat, iar *Achizitorul* este în imposibilitatea materializării beneficiilor anticipate și comunicate prin intermediul *Caietului de Sarcini*, până la *Finalizare/Ajungere la termen*, *Contractantul* va plăti *Achizitorului*penalități pentru neîndeplinirea obligațiilor sale, astfel cum au fost stabilite în Secţiunea “*Condiţii Specifice*”.

# 6. RISCURILE ACHIZITOLRULUI

*Riscurile* *Achizitorului* constau în:

1. omisiuni în documentele puse la dispozitia *Contractantului*
2. interferențe din partea personalului *Achizitorului*
3. utilizarea sau ocuparea de către *Achizitor* a oricărei părți a Lucrărilor, cu excepția celor specificate în *Contract*;
4. Forța Majoră;
5. suspendarea execuției lucrărilor, cu excepția cazului în care se datorează *Contractantului*;
6. orice neîndeplinire a obligațiilor de către *Achizitor*;
7. obstacole (ex. intersectarea cu utilități, cu descoperiri arheologice, etc.) sau condiții fizice (ex. situația solului, subsolului, etc.), altele decât condițiile climatice întâmpinate pe Șantier în timpul execuției Lucrărilor, care nu puteau fi prevăzute de către un *Contractant* cu suficientă experiență și pe care *Contractantul* le-a notificat imediat *Achizitorului*;
8. orice întârziere sau întrerupere cauzată de o Modificare;
9. orice schimbare adusă legii aplicabile *Contractului* după data depunerii ofertei *Contractantului* așa cum este specificat în *Contract*;
10. pierderi rezultate din dreptul *Achizitorului* de a executa lucrări permanente pe, deasupra, sub, în sau prin orice teren și de a-l ocupa în vederea execuției lucrărilor permanente,

precum și orice alte Riscuri astfel cum sunt stabilite în Secțiunea *”Condiții Specifice”*.

# 7. PLĂŢI CONTRACTUALE

## 7.1. Evaluarea Lucrărilor

*Lucrările* vor fi evaluate așa cum este prevăzut în *Propunerea financiară*, iar modificările vor fi evaluate în condițiile respectării prevederilor clauzelor de la 2.4.1. – *Modificări ale Contractulu*i din prezentul *Contract*.

## 7.2. Acceptarea *Prețului* *Contractului*

(a) Se consideră că:

1. *Contractantul* este satisfăcut şi consideră că *Prețul* total al *Contractului* stabilit la Art. II – *Prețul Contractului*, clauza II.1. din prezentul *Contract* (Partea I) este acceptat, fiind corect şi suficient, şi că
2. *Prețul* total al *Contractului* astfel cum a fost acceptat este fundamentat cu datele, interpretările, informaţiile necesare, inspecţiile, examinările şi deplina înţelegere a tuturor obligațiilor contractuale.

(b) În cazul în care în Secțiunea *”Condiții Specifice”* nu se specifică altfel, *Prețul* *Contractului*, astfel cum este acceptat, acoperă toate obligațiile *Contractantului*.

## 7.3. Facturare și plăți în cadrul *Contractului*

1. Plata contravalorii *Lucrărilor* executate se face, prin virament bancar, în baza facturii, emisă de către *Contractant* pentru suma la care este îndreptățit conform prevederilor contractuale, direct în contul/conturile indicate de *Contractant* pe factură.
2. Facturile furnizate vor fi emise și completate în conformitate cu legislația română în vigoare și însoțite de documentele justificative, astfel cum este stabilit în Secţiunea “*Condiţii Specifice*”.
3. Plățile se vor face cu respectarea prevederilor clauzelor prevăzute la art.3.1.8. - Obligații ale *Achizitorului* privind plățile.

## 7.4. Situații lunare de *Lucrări*

(a) La intervale lunare, *Contractantul* va fi îndreptățit la plata următoarelor:

* 1. valoarea Lucrărilor real executate;
  2. valoarea *Materialelor* și *Echipamentelor* livrate pe *Șantier* la o dată convenită în prealabil cu *Achizitorul* și numai în măsura în care *Contractantul* face dovada dobândirii calității de proprietar asupra respectivelor *Materiale* și *Echipamente*.

(b) Plățile parțiale pot să fie făcute, la cererea *Contractantului*, la valoarea lucrărilor real executate, cu respectarea termenelor intermediare de execuție. Lucrările executate trebuie să fie dovedite prin atașamente însușite și confirmate de către Dirigintele de Șantier și prin situații de lucrări provizorii, verificate, însușite și confirmate de către prepușii *Achizitorului*, cu atribuții şi competenţe în acest sens.

(c) Situațiile de plată se confirmă de către *Achizitor* în termenul stabilit în Secțiunea *”Condiții Specifice”*.

(d) Plățile parțiale se efectuează, de regulă, la intervale lunare, în temeiul comunicării de către *Contractant* a facturii fiscale, emisă în temeiul situațiilor de plată acceptate de *Achizitor* și nu influențează responsabilitatea și *Garanția de Bună Execuție* a *Contractantului*.

(e) În situaţia în care o parte din suma solicitată prin situațiile de lucrări sau prin situația finală de lucrări fac obiectul unui diferend între *Părțile* contractante, asupra căruia nu s-a putut conveni amiabil și, pe cale de consecință, una dintre *Părți* a depus litigiul spre soluționare instanțelor de judecată competenţe, *Achizitorul* are obligația de a achita, în termenul stabilit la clauza 7.4. (c) din prezentul *Contract*, sumele care exced obiectului litigiului. În ipoteza în care părțile au soluționat amiabil diferendul privind sume parțiale din situațiile de lucrări, *Achizitorul* are obligația de a efectua plata acestor sume în termenul stabilit în Secțiunea *”Condiții Specifice”*.

## 7.5. Plăți intermediare

(a) Comunicarea acceptării exprese a situațiilor lunare de lucrări obligă *Contractantul* la emiterea și comunicarea facturii fiscale, condiție a efectuării plății de către *Achizitor*.

(b) Temeiul și faptul generator al obligației *Achizitorului* de plată a contravalorii *Lucrărilor* și *Materialelor* cuprinse în situațiile de lucrări rezidă exclusiv în acceptarea expresă a situațiilor de lucrări, urmând ca niciun fel de alte probe, împrejurări sau înscrisuri încheiate în alte condiții decât cele aici stipulate sa nu aibă aptitudinea de a genera obligații de plată în sarcina *Achizitorului* sau să creeze vreo altă obligație în sarcina acestuia.

(c) Termenul de plată curge împotriva *Achizitorului* de la data comunicării formale a facturii fiscale sub rezerva emiterii acesteia ca urmare a îndeplinirii procedurilor prealabile mai sus precizate (comunicarea formală a *Situațiilor lunare de Lucrări* contrasemnate de Dirigintele de Șantier, urmată de acceptarea expresă a *Achizitorului*, în urma verificărilor efectuate), urmând ca niciun fel de alte facturi emise în alte condiții decât cele aici stipulate să nu creeze vreo obligație în sarcina *Achizitorului*.

(d) *Achizitorul* are obligația de a efectua plata către *Contractant* în termenul stabilit în Secțiunea *”Condiții Specifice”*.

## 7.6. Plata finală

(a) *Situațiile finale de Lucrări* după finalizarea lucrărilor se vor depune în termenul stabilit în Secțiunea *”Condiții Specifice”*. La data epuizării acestui termen, *Contractantul* este decăzut din dreptul de a depune *Situații de Lucrări*, cu consecința dreptului *Achizitorului* de a refuza primirea altor situații de lucrări.

(b) Plata facturii finale se va face după verificarea și acceptarea situației de plată definitive de către *Achizitor*, în termenul stabilit în Secțiunea *”Condiții Specifice”.*

## 7.7. Moneda plăților

1. Moneda *Contractului* este cea stabilită în Secţiunea “*Condiţii Specifice*”.
2. Moneda plății este cea stabilită în Secţiunea “*Condiţii Specifice*”.
3. Cursul de schimb valutar utilizat este cel stabilit în Secţiunea “*Condiţii Specifice*”.

## 7.8. Revizuirea Prețurilor

Ajustarea *Prețului Contractului* se realizează numai în condițiile stabilite în Secțiunea *”Condiții Specifice”*.

## 7.9 Întârzieri în efectuarea Plății

În cazul în care *Achizitorul* nu onorează facturile în termenele stabilite, *Contractantul* este în drept a reclama plata unor penalități de întârziere în cuantumul stabilit în Secțiunea *”Condiții Specifice”*. În situația în care *Achizitorul* dovedește că nu a primit în contul său sumele necesare executării *Contractului*, deși a promovat toate formalitățile și acțiunile prevăzute de *Lege*, ori au intervenit împrejurări în legătură cu *Contractul* care determină întârzierea plăților care nu se datorează *Achizitorului* și dovedește cu documente legale lipsa sa de culpă, prevederile prezentei clauze nu se aplică. *Achizitorul* va plăti aceste penalități pe baza unei facturi emise de către *Contractant*.

## 7.10. Plata la Rezilierea *Contractului*

După reziliere, *Contractantul* va fi îndreptățit la restul de plată din valoarea *Lucrărilor* executate, cu respectarea corecțiilor/condițiilor stabilit în Secțiunea *”Condiții Specifice”*:

## 7.11. Fluxul de numerar

Astfel cum este stabilit în Secțiunea *”Condiții Specifice”*.

## 7.12. Garanție pentru plăți în avans și bună execuție

(a) Doar dacă nu se stabilește altfel în Secţiunea “*Condiţii Specifice*”, *Achizitorul* nu acordă avans.

(b) *Garanţia de bună execuţie* este solicitată, constituită, executată astfel cum este stabilit în Secţiunea “*Condiţii Specifice*”.

## 7.13. Plăți către terți

Solicitările de plată către terți pot fi onorate numai după operarea unei cesiuni de drepturi ale *Contractantului* către terți, în condițiile menționate la clauzele stabilite la 2.6. – Cesiunea precum și a clauzelor menționate la 2.7. – Subcontractarea din prezentul Contract, atât în Secțiunea ”*Condiții Generale*” cât și în condițiile stabilite în Secţiunea „*Condiţii Specifice*”.

# 8. DISPOZIŢII FINALE

## 8.1. Încălcarea prevederilor contractuale

În cazul în care una dintre *Părți* încalcă una sau mai multe prevederi contractuale, vor fi aplicate măsuri și penalități astfel cum sunt stabilite în Secţiunea „*Condiţii Specifice*”.

## 8.2. Suspendarea *Contractului*

1. Ordinul de suspendare a prezentului *Contract*, respectiv de sistare a lucrărilor, poate fi emis de către *Achizitor*.
2. În cazul în care procedura de acordare sau cea de executare a *Contractului* de *Lucrări* este viciată de erori substanțiale, nereguli sau de fraudă, *Achizitorul* va suspenda/sista executarea *Contractului*.
3. În cazul în care asemenea erori substanțiale, nereguli sau fraude sunt imputabile *Contractantului*, *Achizitorul* poate, suplimentar suspendării/sistării, să refuze efectuarea plăților sau poate proceda la recuperarea sumelor deja plătite, proporțional cu gravitatea viciilor, neregulilor sau fraudei.
4. În cazul suspendării/sistării temporare a execuției *Lucrărilor*, durata de execuție a *Lucrărilor* și durata *Contractului* se vor prelungi automat cu perioada suspendării/sistării.

## 8.3. Forța majoră

### *8.3.1 Definiție*

Termenul „*Forță majoră*” utilizat în prezentul *Contract* însemnă un eveniment independent de controlul *Părților*, care nu se datorează greșelii sau vinei acestora, care nu putea fi prevăzut în momentul încheierii *Contractului* și care face imposibilă îndeplinirea obligațiilor de către una dintre *Părți* și include calamități, greve, sau alte perturbări ale activității industriale, acțiuni ale unui inamic public, războaie, fie declarate sau nu, blocade, insurecții, revolte, epidemii, alunecări de teren, cutremure, furtuni, trăsnete, inundații, deversări, turbulențe civile, explozii și orice alte evenimente similare imprevizibile, mai presus de controlul Părților și care nu ar putea fi evitate prin luarea măsurilor corespunzătoare de diligență.

### *8.3.2. Măsurile care se impun în caz de forță majoră*

1. Forţa majoră exonerează de răspundere *Părţile* în cazul neexecutării parţiale sau totale a obligaţiilor asumate prin prezentul *Contract*, în conformitate cu prevederile art. 1.351 din Codul civil.

Forța majoră trebuie constatată de o autoritate competentă.

1. *Partea* care invocă forţa majoră are obligaţia să o aducă la cunoştinţă celeilalte părţi, *în scris*, în termenul stabilit în Secţiunea “*Condiţii Specifice*”. Dovada forţei majore va fi certificată de Camera de Comerţ şi Industrie a României.
2. *Partea* care a invocat forţa majoră are obligaţia să aducă la cunoştinţa celeilalte părţi încetarea cauzei acesteia în termenul stabilit în Secţiunea “*Condiţii Specifice*”.
3. Dacă aceste împrejurări şi consecinţele lor durează mai mult decât perioada stabilită, fiecare parte poate renunţa la executarea *Contractului* pe mai departe. În acest caz, nici una dintre *Părţi* nu are dreptul de a cere despăgubiri de la cealaltă *Parte*, dar ele au îndatorirea de a-şi onora toate obligaţiile care le incumbă în temeiul Legii şi al *Contractului* până la data respectivă.

## 8.4. Încetarea *Contractului*

1. Prezentul *Contract* poate înceta, prin:
2. executarea corespunzătoare a obligațiilor conform dispozițiilor prezentului *Contract*,
3. acordul de voință al *Părților*,
4. denunțarea unilaterală de către o parte, în baza unui preaviz *scris* de 15 zile lucrătoare transmis de către o *Parte* celeilalte *Părți*,
5. rezilierea unilaterală de către o *Parte* în cazul îndeplinirii în mod necorespunzător sau neîndeplinirii obligațiilor contractuale de către cealaltă *Parte* contractantă precum și în cazurile expres menționate în prezentul *Contract*,
6. îndeplinirea sau, după caz, neîndeplinirea condiției,
7. imposibilitatea fortuită de executare.
8. *Achizitorul* își rezervă dreptul de a rezilia *Contractul*,cu efecte depline, printr-o notificare *scrisă* adresată *Contractantului*, cu respectarea termenului stabilit în Secțiunea *”Condiții Specifice”*, fără a mai fi necesară îndeplinirea vreunei formalități prealabile și fără a mai fi necesară intervenția vreunuei instanțe judecătorești și/sau arbitrale, în oricare dintre situațiile următoare, dar nelimitându-se la acestea, *Contractantul* nefiind îndreptățit să pretindă nicio sumă reprezentând daune sau alte prejudicii, dacă:
   * + 1. *Contractantul* nu-și îndeplinește obligațiile esențiale,conform prevederilor *Contractului*;
       2. *Contractantul* nu se conformează, în perioada de timp rezonabilă, conform notificării emise de către *Achizitor*, prin care i se solicită remedierea *Defecțiunilor/necoformității* precum și executarea sau neexecutarea obligațiilor din prezentul *Contract*, care afectează în mod grav executarea în mod corespunzător și la termen a obligațiilor contractuale ale *Contractantului*;
       3. *Contractantul* refuză sau omite să aducă la îndeplinire dispozițiile/notificările emise de către *Achizitorîn condițiile prezentului Contract*;
       4. *Contractantul a săvârșit abateri profesionale*, care includ, dar nu se limitează la cele stabilite în Secțiunea *”Condiții Specifice”*.
       5. *Contractantul* face obiectul unei proceduri de insolvență, lichidare, dizolvare, administrare/supraveghere judiciară sau se ală sub controlul unei autorități a încheiat o înțelegere cu creditorii privind plata datoriilor, și-a suspendat/încetat activitatea sau se află într-o situație asemănătoare,care rezultă dintr-o procedură similară reglementată de legislația sau reglementările stabilite la nivel național, cu excepția cazului în care *Achizitorul* își rezervă dreptul de a nu rezilia *Contractul* cu *Contractantul* împotriva căruia s-a deschis procedura generală de insolvență, atunci când, pe baza informațiilor și/sau documentelor prezentate de *Contractant*, stabilește că acesta are capacitatea de a executa *Contractul de achiziție publică de Lucrări, astfel cum este detaliat în Secțiunea ”Condiții Specifice”*;
       6. *Contractantul* subcontractează fără a avea acordul scris al *Achizitorului*;
       7. *Contractantul* se aflăîntr-o situație de conflict de interese, iar această situație nu poate fi remediată în mod efectiv prin alte măsuri mai puțin severe;
       8. *Contractantul* a fost condamnat pentru o infracțiune în legătură cu exercitarea profesiei printr-o hotărâre judecătorească definitivă;
       9. are loc orice modificarea organizațională care implică o schimbare cu privire la personalitatea juridică, natura sau controlul *Contractantului*, cu excepția situației în care asemenea modificări sunt realizate prin *Act Adițional* la prezentul *Contract*;
       10. apariția oricărei alte incapacități legale care să împiedice executarea *Contractului*;
       11. *Contractantul* eșuează în a furniza/menține/prelungi/reîntregi/completa garanțiile ori asigurările solicitate sau persoana care furnizează garanția ori asigurarea nu este în măsură să-și îndeplinească obligațiile la care s-a angajat prin *Contract*;
       12. în cazul în care, printr-un act normativ, se modifică interesul public al *Achizitorului* în legătură cu care se execută *Lucrările* care fac obiectul *Contractului*;
       13. *Contractantul* a încălcat obligațiile în domeniul mediului, social și al relațiilor de muncă, stabilite prin legislația adoptată la nivelul Uniunii Europene, legislația națională, prin acorduri colective sau prin tratatele, convențiile și acordurile internaționale în domeniul de activitate aplicabil *Lucrărilor* care fac obiectul *Contractului*;
       14. la momentul atribuirii *Contractului,*fie *Contractantul*se afla în situația de a fi fost condamnat, prin hotărâre definitivă a unei instanțe judecătorești,fie persoana, care este membru al organului de administrare, de conducere sau de supraveghere al respectivului operator economic ori are putere de reprezentare, de decizie sau de control în cadrul acestuia, se afla în situația de a fi fost condamnată printr-o hotărâre definitivăpentru comiterea uneia dintre următoarele infracțiuni:
     1. constituirea unui grup infracțional organizat, astfel cum este prevăzut prin art. 367 din Legea nr. 286/2009 privind Codul penal, cu modificările și completările ulterioare, sau prin dispozițiile corespunzătoare ale legislației penale a statului în care *Ofertantul/Contractantul*, ca operator economic, a fost condamnat,
     2. infracțiuni de corupție, astfel cum este prevăzutprin art. 289-294 din Legea 286/2009, cu modificările și completările ulterioare, și infracțiuni asimilate infracțiunilor de corupție, astfel cum este prevăzutprin art. 10-13 din Legea 78/2000 pentru prevenirea, descoperirea și sancționarea faptelor de corupție, cu modificările și completările ulterioare, sau prin dispozițiile corespunzătoare ale legislației penale a statului în care *Ofertantul/Contractantul*, ca operator economic, a fost condamnat,
     3. infracțiuni împotriva intereselor financiare ale Uniunii Europene, astfel cum este prevăzut prin art. 181-185 din Legea nr. 78/2000, cu modificările și completările ulterioare, sau prin dispozițiile corespunzătoare ale legislației penale a statului în care *Ofertantul/Contractantul*, ca operator economic, a fost condamnat,
     4. acte de terorism, astfel cum este prevăzut prin art. 32-35 și art. 37-38 din Legea nr. 535/2004, privind prevenirea și combaterea terorismului, cu modificările și completările ulterioare, sau prin dispozițiile corespunzătoare ale legislației penale a statului în care *Ofertantul/Contractantul*, ca operator economic, a fost condamnat,
     5. spălarea banilor, astfel cum este prevăzut prin art. 29 din Legea nr. 656/2002, pentru prevenirea și sancționarea spălării banilor precum și pentru instituirea unor măsuri de prevenire și combatere a finanțării terorismului, republicată, cu modificările ulterioare, saufinanțarea terorismului, astfel cum este prevăzut prin art. 36 din Legea nr. 535/2004, cu modificările și completările ulterioaresau prin dispozițiile corespunzătoare ale legislației penale a statului în care *Ofertantul/Contractantul*, ca operator economic, a fost condamnat,
     6. traficul și exploatarea persoanelor vulnerabile, astfel cum este prevăzut prin art. 209-217 din Legea nr. 286/2009, cu modificările și completările ulterioare, sau prin dispozițiile corespunzătoare ale legislației penale a statului în care *Ofertantul/Contractantul*, ca operator economic, a fost condamnat,
     7. fraudă, astfel cum este prevăzut prin articolul I din Convenția privind protejarea intereselor financiare al Comunității Europene din 27 noiembrie 1995;
        1. are loc o încălcare gravă a obligațiilor care rezultă din legislația europeană relevantă și care a fost constatată printr-o decizie a Curții de Justiție a Uniunii Europene și, ca urmare a acestui fapt, *Contractul* nu ar fi trebuit să fie atribuit *Contractantului*.
9. *Achizitorul* își rezervă dreptul de a denunța *Contractul*, printr-o notificare scrisă adresată *Contractantului*, dacă împotriva acestuia din urmă se deschide procedura falimentului, *Contractantul* având dreptul de a pretinde numai plata corespunzătoare pentru partea din *Contract* îndeplinită până la data denunțării unilaterale a *Contractului*.
10. *Contractantul* poate rezilia *Contractul* în cazul în care:
11. *Achizitorul* a comis erori substanțiale, nereguli sau fraude în cadrul procedurii de atribuire a *Contractului* sau punerea în aplicare a *Contractului*;
12. *Achizitorul* nu își îndeplinește obligațiile care îi revin, în special obligația de a furniza informațiile necesare pentru punerea în aplicare a *Contractului*.
13. *Partea* care intenționează să rezilieze *Contractul* trebuie să notifice celeilalte *Părți* această intenție precum și motivele invocate pentru reziliere, astfel cum este stabilit în Secțiunea ”*Condiții Specifice*”.
14. Indiferent de motivele de reziliere, *Contractantul* trebuie să ofere toată asistența necesară, inclusiv informații, documente și fișiere, pentru a permite *Achizitorului* să completeze, să continue sau să transfere lucrările, fără a întrerupe activități sau fără a avea vreun efect negativ asupra calității sau continuității lucrărilor.
15. Ca efect al rezilierii, *Contractantul* este răspunzător pentru daunele suportate de către *Achizitor*, ca urmare a încetării *Contractului*, înainte de termen, din culpa *Contractantului*, inclusiv costuri privind procedura de atribuire printr-un alt contract necesar pentru predarea sau continuarea *Lucrărilor*, *Achizitorul* poate pretinde despăgubiri pentru astfel de prejudicii, astfel cum este stabilit în Secțiunea ”*Condiții Specifice*”.

### *8.4.1. Încetarea Contractului ca urmare a forței majore*

Dacă *Forţa majoră* şi consecinţele acesteia durează pentru o perioadă mai mare decât cea stabilită în Secţiunea “*Condiţii Specifice*”, fiecare *Parte* poate renunţa la executarea *Contractului* pe mai departe. În acest caz, nici una dintre*Părţi* nu are dreptul de a cere despăgubiri de la cealaltă *Parte*, dar acestea au îndatorirea de a-şi onora toate obligaţiile care le incumbă în temeiul legii şi al *Contractului* până la data respectivă.

### *8.4.2. Încetarea Contractului pentru non-performanță*

*Achizitorul* are dreptul de a denunța unilateral *Contractul*, în situațiile menționate în cadrul Secțiunii ”*Condiții Specifice*”.

### *8.4.3. Încetarea Contractului pentru alte motive*

*(a) Contractantul* acceptă și înțelege expres că, pe perioada valabilității prezentului *Contract*, *Achizitorul* are dreptul de a denunța unilateral *Contractul*, prin transmiterea către *Contractant* a unei notificări *scrise*, într-un termen, astfel cum este stabilit în Secţiunea „*Condiţii Specifice*”, anterior datei la care încetarea produce efecte, pentru orice alte situații astfel cum sunt specificate la Secțiunea *”Condiții Specifice”.*

* + 1. Prevederile prezentului *Contract* în materia rezilierii *Contractului* se completează, de drept, cu prevederile în materie ale Codului Civil în vigoare.

## 8.5. Rezilierea/denunțarea unilaterală a *Contractului*

***Contractantul* declară ca a citit și înțeles pe deplin cuprinsul clauzelor de la (8.5.) privind cazurile de denunțare unilaterală din prezentul *Contract* și acceptă expres conținutul lor și efectele lor juridice.**

(a) Nerespectarea de către *Contractant*, din culpa sa exclusivă, a obligaţiilor asumate prin prezentul *Contract*, dă dreptul *Achizitorului* de a rezilia *Contractul* şi de a pretinde plata de daune-interese în cuantumul stabilit în Secțiunea *”Condiții Specifice”.*

(b) *Contractantul* acceptă și înțelege expres că, pe perioada valabilității prezentului *Contract*, *Achizitorul* are dreptul la reziliere unilaterală și de îndată a prezentului *Contract*, prin transmiterea unei notificări *scrise* cu respectarea:

1. termenului stabilit în Secțiunea *”Condiții Specifice”*,
2. condițiilor/precizărilor stabilite în Secțiunea *”Condiții Specifice”.*

(c) Dreptul *Achizitorului* de a pretinde daune-interese pentru neexecutare nu va fi afectat de o astfel de încetare*.*

(d) *Contractantul* are dreptul de a pretinde numai plata corespunzătoare pentru partea din *Contract* îndeplinită și recepționată, până la data denunţării unilaterale a *Contractului*.

## 8.6. Insolvabilitatea

(a) Dacă una dintre *Părți* este declarată insolvabilă sub incidența oricărei legi aplicabile, face obiectul unei proceduri de dizolvare, faliment sau îi sunt retrase autorizațiile de funcționare cealaltă *Parte* poate, printr-o notificare, să rezilieze *Contractul* imediat, fără vreo altă formalitate.

(b) După reziliere *Contractantul* va preda *Amplasamentul* în termenul stabilit în Secțiunea *”Condiții Specifice”* și va părăsi *Șantierul*.

(c) În Secțiunea *”Condiții Specifice”* se menționează alte precizări privind predarea *Amplasamentului* și părăsirea *Șantierului* de către *Contractant*.

## 8.7. Limba Contractului

Limba prezentului *Contract* și a tuturor comunicărilor *scrise* va fi limba oficială a Statului Român, respectiv limba română, cu excepția cazurilor în care se specifică altfel în Secţiunea “*Condiţii Specifice*”.

## 8.8. Legea aplicabilă

*Legea aplicabilă* prezentului *Contract*, este legea română, *Contractul* urmând a fi interpretat potrivit acestei legi, cu excepția cazurilor în care se specifică altfel în Secţiunea “*Condiţii Specifice*”.

## 8.9. Soluționarea eventualelor divergențe și a litigiilor

1. *Achizitorul* și *Contractantul* vor depune toate eforturile pentru a rezolva pe cale amiabilă, prin tratative directe și negociere amiabilă, orice neînțelegere sau dispute/divergențe care se poate/pot ivi între ei în cadrul sau în legătură cu îndeplinirea *Contractului*.
2. Dacă disputa nu a fost astfel soluționată și *Părţile* au, în continuare, opinii divergente în legătură cu sau în îndeplinirea *Contractului*, acestea trebuie să se notifice reciproc și *în scris*, în privința poziției lor asupra aspectului în dispută precum și cu privire la a soluția pe care o întrevăd pentru rezolvarea ei.
3. Dacă încercarea de soluționare pe cale amiabilă eșuează sau dacă una dintre *Părți* nu răspunde în termen la solicitare, oricare din *Părți* poate invoca dispozițiile astfel cum sunt stabilite în Secţiunea „*Condiţii Specifice*”.
4. Pe perioada soluționării divergențelor, *Contractantul* este obligat să continue execuția *Lucrărilor* astfel cum sunt stabilite prin prezentul *Contract*. În situația nerespectării acestei obligații, *Achizitorul* este îndreptățit la *Despăgubiri generale* pentru neexecutarea obligațiilor contractuale, astfel cum este specificat în Secţiunea “*Condiţii Specifice*”.

### *8.9.1* *Concilierea*

Interpretarea clauzelor contractuale, disputele, divergențele, evaluările precum și orice alte diferende privind executarea prezentului *Contract* vor fi tranșate pe cale amiabilă, prin conciliere directă.

### *8.9.2. Înștiințarea de nemulțumire*

În situația în care concilierea nu duce la soluționarea conflictului și punerea în acord a *Părților*, *Partea* nemulțumită va notifica celeilalte *Părți* intenția sa de a acționa în instanță astfel cum este stabilit în Secţiunea “*Condiţii Specifice*”.

### *8.9.3. Litigii*

O dispută care face obiectul unei înștiințări de nemulțumire va putea fi dedusă spre soluționare astfel cum este stabilit în Secţiunea “*Condiţii Specifice*”.